Proposta għal DEĊIŻJONI TAL-PARLAMENT EWROPEW U TAL-KUNSILL li tistabbilixxi programm dwar soluzzjonijiet ta' interoperabbiltà għall-amministrazzjonijiet pubbliċi, in-negozji u ċ-ċittadini Ewropej (ISA2) L-interoperabbiltà bħala mezz għall-modernizzazzjoni tas-settur pubbliku /* COM/2014/0367 final - 2014/0185 (COD) */





MEMORANDUM TA' SPJEGAZZJONI 1. KUNTEST TAL-PROPOSTA 1.1 Kuntest Politiku Is-settur pubbliku għandu rwol ewlieni fl-ekonomija bħala regolatur, fornitur tas-servizzi u impjegatur. Jirrappreżenta aktar minn 25 % tal-impjiegi totali u proporzjon sinifikanti tal-attività ekonomika fl-Istati Membri tal-UE. Settur pubbliku effiċjenti u produttiv jista' jkun motivatur qawwi għat-tkabbir ekonomiku permezz tal-appoġġ u l-governanza tiegħu tas-settur privat. Fi żmien meta l-gvernijiet qed jiffaċċjaw l-isfida li jiżguraw konsolidament fiskali filwaqt li jħeġġu t-tkabbir, il-kompetittività u l-impjiegi, hemm ġustifikazzjoni qawwija għal titjib fl-effiċjenza, governanza aħjar, twettiq aktar malajr u aktar involviment tal-utenti fis-settur pubbliku[1]. Snin ta' xogħol fuq temi bħal pereżempju l-interoperabbiltà, il-gvern elettroniku, dejta miftuħa, il-cloud computing u l-innovazzjoni soċjali ffaċilitaw serje ta' kunċetti u għodod maturi. In-novità ewlenija hija l-kapaċità ta' dejta miftuħa, għodod parteċipattivi u pjattaformi interoperabbli biex ikun hemm veloċità, effiċjenza u kwalità bla preċedenti fil-ħolqien u t-twettiq tal-oġġetti u s-servizzi pubbliċi. Il-potenzjal li gvernijiet miftuħa interkonnessi u kooperattivi jiġbru kontribuzzjonijiet flimkien minn setturi varji b'mod interoperabbli u sikur issa huwa għoli, u t-twettiq ta' din l-ambizzjoni se jkun elementi kruċjali għat-twaqqif b'suċċess tas-suq uniku diġitali. Kif imsemmi fl-istħarriġ annwali dwar it-tkabbir tal-2013 tagħha[2], il-Kummissjoni tqis li l-interoperabbiltà transfruntiera tas-servizzi onlajn u d-diġitalizzazzjoni tal-amministrazzjonijiet pubbliċi Ewropej huma kontributuri importanti għat-tkabbir u aktar effiċjenza. L-interoperabbiltà bejn l-amministrazzjonijiet hija element ewlieni li jista' jippermetti t-twettiq aktar effiċjenti u effettiv tas-servizzi diġitali, filwaqt li l-kondiviżjoni u l-użu mill-ġdid tas-soluzzjonijiet ta' interoperabbiltà eżistenti jistgħu jnaqqsu l-multiplikazzjoni tal-kostijiet. Dawn huma fatturi ta' produttività importanti li jistgħu jtejbu u jimmodernizzaw l-amministrazzjonijiet pubbliċi fil-livelli tal-UE, nazzjonali, reġjonali u lokali[3]. Bħala reazzjoni għall-kriżi ekonomika attwali, il-Kummissjoni adottat inizjattiva importanti oħra, l-Istrateġija Ewropa 2020[4], sabiex l-UE tinbidel f'ekonomija intelliġenti, sostenibbli u inklussiva, b'livelli għoljin ta' impjiegi, produttività u koeżjoni soċjali. Ċerti sfidi ewlenin indirizzati mill-Istrateġija jirrigwardaw direttament il-modernizzazzjoni tal-amministrazzjonijiet pubbliċi Ewropej. Kif enfasizzat fl-Aġenda Diġitali għall-Ewropa (Digital Agenda for Europe - DAE)[5], programm emblematiku tal-Ewropa 2020, l-interoperabbiltà hija essenzjali għall-massimizzazzjoni tal-potenzjal soċjali u ekonomiku tal-ICT u, konsegwentement, id-DAE tista' tibda biss jekk tiġi żgurata l-interoperabbiltà. Il-pilastru tal-"interoperabbiltà u l-istandards" tad-DAE jorbot mal-prijoritajiet politiċi taħt inizjattivi rilevanti oħrajn bħal pereżempju l-Istrateġija Ewropea dwar l-Interoperabbiltà (European Interoperability Strategy - EIS), il-Qafas Ewropew tal-Interoperabbiltà (European Interoperability Framework - EIF)[6] u l-Istrateġija tal-Kummissjoni elettronika tal-2012-15[7]. Fl-24 u l-25 ta' Ottubru 2013, il-Kunsill Ewropew adotta konklużjonijiet li fihom enfasizza li l-modernizzazzjoni tal-amministrazzjonijiet pubbliċi għandha titkompla, bl-implimentazzjoni rapida tas-servizzi, bħal pereżempju l-gvern elettroniku, is-saħħa elettronika, il-fatturar elettroniku u l-akkwist elettroniku li jiddependu fuq l-interoperabbiltà. Dan se jwassal għal aktar servizzi diġitali u servizzi diġitali aħjar għaċ-ċittadini u l-intrapriżi fl-Ewropa kollha, tfaddil fil-kostijiet u aktar effiċjenza, aktar trasparenza u kwalità tas-servizzi aħjar fis-settur pubbliku. Il-programmi tal-interoperabbiltà għamlu ħafna progress mill-introduzzjoni tagħhom fl-1995. Il-Kummissjoni wriet id-dedikazzjoni tagħha għas-soluzzjonijiet tal-interoperabbiltà fuq perjodu twil ħafna. Illum huwa essenzjali li jkun hemm impenn kbir minn kull naħa biex il-Kummissjoni u l-Istati Membri jbiddlu u jimmodernizzaw is-servizzi fl-Ewropa kollha. F'dan il-kuntest, l-interoperabbiltà, bħala fattur determinanti, wittiet it-triq għall-kisba tal-"interazzjoni transkonfinali u transsettorjali elettronika effiċjenti u effettiva bejn […] l-amministrazzjonijiet, li tippermetti t-twassil ta’ servizzi pubbliċi elettroniċi li jappoġġaw l-implimentazzjoni tal-politiki u l-attivitajiet Komunitarji", kif mitlub fid-Deċiżjoni dwar il-programm preċedenti (id-Deċiżjoni ISA, l-Artikolu 1(2)[8]). Għalhekk, billi tirreaġixxi għall-bżonnijiet reali, il-proposta attwali għat-tkomplija tal-programm tal-Kummissjoni dwar l-interoperabbiltà se tagħmel kontribut siewi lill-modernizzazzjoni tal-amministrazzjonijiet pubbliċi Ewropej. Il-proposta torbot ma' inizjattivi oħrajn li jikkontribwixxu għall-modernizzazzjoni tal-amministrazzjonijiet pubbliċi, bħal pereżempju d-DAE, l-Orizzont 2020[9], il-Faċilità Nikkollegaw l-Ewropa (Connecting Europe Facility - CEF)[10] u netwerks bħal pereżempju n-Netwerk Ewropew tal-Amministrazzjoni Pubblika (European Public Administration Network - EUPAN), il-Fondi tal-Investiment u l-Fondi Strutturali Ewropej (fl-aħħar żewġ każijiet billi jiżguraw li l-proġetti ffinanzjati jkunu allinjati mal-oqfsa u l-ispeċifikazzjonijiet tal-interoperabbiltà fl-UE kollha). F'rapport reċenti dwar it-tisħiħ tal-innovazzjoni tas-settur pubbliku Ewropew[11], l-interoperabbiltà u x-xogħol fil-programm preċedenti huma msemmija bħala fatturi li jwasslu għall-innovazzjoni diġitali u li jegħlbu l-ostakoli għall-modernizzazzjoni tas-settur pubbliku. Dan il-programm ġdid għalhekk għandu jkun punt ċentrali ta' referenza u strument li jippermetti l-modernizzazzjoni bbażata fuq l-ICT tas-settur pubbliku fl-Ewropa, u, konsegwentement, kontribut imprezzabbli għall-kisba tas-suq uniku diġitali. 1.2 L-importanza tal-interoperabbiltà Fl-Ewropa tal-lum, iċ-ċittadini huma liberi li jaħdmu u jgħixu f'pajjiż ieħor u n-negozji huma liberi li jagħmlu kummerċ u joperaw fl-Unjoni kollha. Meta jagħmlu dan, ta' spiss ikollhom jinteraġixxu b'mod elettroniku mal-amministrazzjonijiet tal-Istati Membri. Sabiex tiġi ffaċilitata din l-interazzjoni, l-Istati Membri qed jimmodernizzaw gradwalment l-amministrazzjonijiet tagħhom billi jtejbu l-proċessi tan-negozju u l-infrastrutturi tal-ICT, u b'hekk inaqqsu l-piż u l-kostijiet amministrattivi tagħhom filwaqt li jżidu l-effiċjenza u l-effettività tas-servizzi li jipprovdu. Madankollu, minħabba li dan iseħħ fil-livell nazzjonali u tonqos l-interoperabbiltà fil-livell Ewropew, din il-bidla ta' spiss iġġib ostakoli elettroniċi li ma jħallux liċ-ċittadini u lin-negozji jużaw is-servizzi pubbliċi b'mod effiċjenti u jimpedixxu l-funzjonament bla tfixkil tas-suq intern. Fl-istess ħin, l-isfidi li qed tħabbat wiċċha magħhom l-Ewropa jeħtieġu aktar u aktar reazzjonijiet politiċi komuni u għalhekk jeħtieġu li l-Istati Membri jingħaqdu flimkien biex jimplimentawhom. L-applikazzjoni ta' firxa wiesgħa ta' atti leġiżlattivi hija r-responsabbiltà kondiviża tal-Istati Membri u l-Kummissjoni u teħtieġ interazzjoni bejn il-fruntieri u s-setturi permezz ta' soluzzjonijiet ta' interoperabbiltà tal-ICT, li issa huma parti integrali tal-parti l-kbira tal-atti leġiżlattivi u strument ewlieni għal din l-interazzjoni. 1.3 L-isfond Il-Programm tal-1995-99 dwar l-Iskambju tad-Dejta bejn l-Amministrazzjonijiet (IDA)[12] kellu l-għan li jippromwovi l-iżvilupp u l-operat tan-netwerks telematiċi trans-Ewropej li permezz tagħhom l-amministrazzjonijiet tal-Istati Membri jistgħu jiskambjaw id-dejta ma' xulxin u/jew mal-Istituzzjonijiet tal-UE. Il-programm ta' segwitu, IDA II (1999-2004) [13][14], kellu l-għan li jrendi s-servizzi tal-Gvern elettroniku lin-negozji u liċ-ċittadini Ewropej aktar effiċjenti. Il-Programm 2005-09 IDABC[15] kien jimmira għat-twettiq interoperabbli tas-servizzi tal-Gvern elettroniku pan-Ewropej lill-amministrazzjonijiet pubbliċi, lin-negozji u liċ-ċittadini. Il-Programm 2010-15 ISA[16] dwar is-soluzzjonijiet tal-interoperabbiltà għall-amministrazzjonijiet pubbliċi Ewropej kellu l-għan li jappoġġa l-kooperazzjoni bejn l-amministrazzjonijiet pubbliċi Ewropej billi jiffaċilita l-interazzjoni transfruntiera u transsettorjali elettronika effiċjenti u effettiva li tippermetti t-twettiq tas-servizzi pubbliċi elettroniċi sabiex jgħin fl-implimentazzjoni tal-politiki u l-attivitajiet tal-Unjoni. L-attivitajiet fil-programmi ta' hawn fuq għamlu kontribut sinifikanti għall-iżgurar tal-interoperabbiltà fl-iskambju elettroniku ta' informazzjoni bejn l-amministrazzjonijiet pubbliċi Ewropej. Fir-Riżoluzzjoni dwar Suq uniku diġitali kompetittiv - il-Gvern elettroniku bħala xprun tiegħu (it-3 ta' April 2012), il-Parlament Ewropew irrikonoxxa l-kontribut u r-rwol kumplessiv tal-Programm ISA fid-definizzjoni, il-promozzjoni u l-appoġġ tal-implimentazzjoni tas-soluzzjonijiet u l-oqfsa tal-interoperabbiltà għall-amministrazzjonijiet pubbliċi Ewropej, fil-ksib tas-sinerġiji, fil-promozzjoni tal-użu mill-ġdid tal-infrastruttura, is-servizzi diġitali u s-soluzzjonijiet tas-softwer, u fil-bidla tar-rekwiżiti ta' interoperabbiltà tal-amministrazzjonijiet pubbliċi fi speċifikazzjonijiet u standards għas-servizzi diġitali. Il-Parlament talab ukoll żieda fl-allokazzjonijiet finanzjarji għas-soluzzjonijiet ta' interoperabbiltà bejn l-amministrazzjonijiet pubbliċi tal-UE għall-2014-20. Minħabba li l-Programm ISA se jintemm fil-31 ta' Diċembru 2015, jeħtieġ programm tal-UE ġdid dwar soluzzjonijiet ta' interoperabbiltà għall-amministrazzjonijiet pubbliċi, in-negozji u ċ-ċittadini Ewropej sabiex: · jittraċċa u janalizza l-pajsaġġ globali tal-interoperabbiltà fl-Ewropa u jevita l-frammentazzjoni tiegħu; · jippermetti, jippromwovi u jappoġġa approċċ olistiku għall-ġbir, il-valutazzjoni, l-iżvilupp, l-istabbiliment, l-industrijalizzazzjoni, l-operat, it-titjib u ż-żamma tas-soluzzjonijiet ta' interoperabbiltà, inklużi s-soluzzjonijiet li jiffaċilitaw l-użu mill-ġdid tad-dejta kif ukoll l-iskambju tagħha b'appoġġ għall-interazzjoni transfruntiera jew transsettorjali għall-amministrazzjonijiet pubbliċi Ewropej u bejniethom u għall-intrapriżi u ċ-ċittadini; u · jippromwovi u jappoġġa l-użu mill-ġdid, l-integrazzjoni u l-konverġenza ta’ soluzzjonijiet eżistenti, inklużi dawk minn oqsma ta' politika tal-Unjoni oħrajn. Il-programm il-ġdid se jikkontribwixxi għall-issodisfar tal-isfidi u għall-iżgurar tal-kontinwità filwaqt li jipprovdi forum għall-iskambju ta' ideat u esperjenza. 1.4 Inizjattivi relatati tal-UE u l-interoperabbiltà f'oqsma ta' politika oħrajn Fil-kuntest aktar wiesa', l-azzjoni taħt il-Programm ISA preċedenti kienet ikkoordinata u allinjata b'mod kontinwu mal-ħidma kontinwa taħt il-Programm ta' Appoġġ tal-Politika tal-ICT (ICT Policy Support Programme - ICT PSP) tal-Programm Qafas tal-Kompetittività u l-Innovazzjoni (Competitiveness and Innovation Framework Programme - CIP) u/jew mal-istrateġija tal-ICT interna tal-Kummissjoni, u b'azzjoni fil-kuntest tal-Pjan ta' Azzjoni Ewropew tal-Gvern elettroniku tal-2011-15. Il-Programm ISA appoġġa lil dawn l-inizjattivi u lil inizjattivi simili kull meta kkontribwixxew għall-interoperabbiltà bejn l-amministrazzjonijiet pubbliċi tal-UE. L-ISA kien ukoll allinjat sew mal-Programm CEF, l-istrument ta' finanzjament tal-Unjoni għan-netwerks trans-Ewropej fl-oqsma tat-trasport, l-enerġija u t-telekomunikazzjoni. Is-CEF jappoġġa l-mobilizzazzjoni u l-operat ta' servizzi diġitali transfruntiera ewlenin. Il-programm propost jikkumplimenta lis-CEF billi fil-kamp ta' applikazzjoni tiegħu jinkludi li s-servizzi jinġiebu f'livell operattiv, kif meħtieġ, qabel ma jittieħdu fil-kontroll tas-CEF. Huwa wkoll wieħed mill-programmi determinanti u kontributuri għall-innovazzjoni tas-settur pubbliku fl-Ewropa. L-interoperabbiltà għamlet ukoll kontribut sinifikanti fil-qasam tal-cloud computing. Kif iddikjarat fil-komunikazzjoni tal-Kummissjoni "L-isfruttar tal-potenzjal tal-Cloud Computing fl-Ewropa"[17], l-interoperabbiltà għandha rwol importanti fl-appoġġ tal-"ħolqien ta' servizzi pubbliċi bbażati fuq standards, skalabbli, u konformi mal-ħtiġijiet ta' popolazzjoni mobbli u negozji li jridu jibbenefikaw mis-suq uniku diġitali Ewropew". Il-programm propost se jqis l-attivitajiet tal-Inizjattiva tal-Cloud Ewropew fir-rigward tal-interoperabbiltà. L-interoperabbiltà hija fattur determinanti fit-tfassil tal-politiki tal-UE u għall-implimentazzjoni b'suċċess fil-livell settorjali. L-oqsma ta' politika li ġejjin, fost oħrajn, jiddependu fuq l-interoperabbiltà għall-implimentazzjoni effettiva u effiċjenti tagħhom: · Is-suq intern: Id-Direttiva 2006/123/KE dwar is-servizzi fis-suq intern[18] tirrikjedi li l-Istati Membri joffru lill-fornituri ta' servizzi l-possibbiltà li jimlew b'mod elettroniku u bejn il-fruntieri l-proċeduri u l-formalitajiet kollha meħtieġa biex jipprovdu servizz barra mill-pajjiż tagħhom. Barra minn hekk, fil-qasam tad-dritt soċjetarju, id-Direttiva 2012/17/UE[19] tirrikjedi l-interoperabbiltà tar-reġistri ċentrali, kummerċjali u tal-kumpaniji tal-Istati Membri permezz ta' pjattaforma ċentrali. L-interkonnessjoni tar-reġistri tal-kumpaniji se tiżgura l-iskambju transfruntier tal-informazzjoni bejn ir-reġistri u se tiffaċilita l-aċċess fil-livell tal-UE għaċ-ċittadini u n-negozji għad-dejta dwar il-kumpaniji, u b'hekk titjieb iċ-ċertezza tad-dritt tal-ambjent tan-negozju fl-Ewropa; · L-ambjent: Id-Direttiva INSPIRE[20] tirrikjedi l-adozzjoni ta' regoli ta' implimentazzjoni komuni li jistabbilixxu arranġamenti ta' interoperabbiltà teknika u li l-infrastrutturi nazzjonali jiġu adattati sabiex jiżguraw li d-dejta u s-servizzi spazjali jkunu interoperabbli u aċċessibbli bejn il-fruntieri tal-Unjoni; · L-Affarijiet Interni u l-Ġustizzja: L-effettività tiddependi fuq interoperabbiltà u sinerġiji msaħħa fil-bażijiet ta' dejta Ewropej pereżempju permezz tas-Sistema ta' Informazzjoni dwar il-Viża (VIS), is-Sistema ta’ Informazzjoni ta’ Schengen II (SIS II), is-Sistema Ewropea tad-Dattiloskopija (Eurodac) u l-portal tal-Ġustizzja elettronika; · Id-Dwana, it-Tassazzjoni u d-Dazji tas-Sisa: b'aktar minn 20 sena ta' esperjenza fl-operat tas-sistemi tal-ICT trans-Ewropej li jilħqu l-Istati Membri kollha u jappoġġaw is-servizzi tan-negozju ffinanzjati mill-programmi Fiscalis 2013[21] u Dwana 2013[22], implimentati u operati mill-Kummissjoni u l-amministrazzjonijiet nazzjonali, l-interoperabbiltà rriżultat bħala fattur ta' suċċess ewlieni. L-assi maħluqa taħt il-programmi Fiscalis 2013 u Dwana 2013 huma disponibbli għall-kondiviżjoni u l-użu mill-ġdid minn oqsma ta' politika oħrajn fuq il-bażi "kif inhu"; · Is-Saħħa: Id-Direttiva 2011/24/UE dwar l-applikazzjoni tad-drittijiet tal-pazjenti fil-qasam tal-kura tas-saħħa transkonfinali tipprevedi regoli biex jiffaċilitaw l-aċċess għal kura tas-saħħa transfruntiera sikura u ta' kwalità għolja. Id-Direttiva tistabbilixxi dispożizzjonijiet espliċiti għall-kisba ta' interoperabbiltà usa' tas-sistemi nazzjonali tal-ICT għall-iskambju elettroniku tad-dejta dwar is-saħħa. Fil-farmaċewtiċi, in-netwerk Ewropew tat-Telematika huwa ġestit mill-Aġenzija Ewropea għall-Mediċini, l-awtoritajiet nazzjonali u l-Kummissjoni. Huwa jagħti soluzzjonijiet prattiċi għas-simplifikazzjoni tal-awtorizzazzjoni tal-prodotti mediċinali u netwerk ta' farmakoviġilanza Ewropea interoperabbli. · Is-Saħħa tal-Annimali u s-Sikurezza tal-Ikel: Ġew applikati soluzzjonijiet effettivi li jappoġġaw il-katina sħiħa tat-traċċabbiltà tal-annimali u tal-prodotti tal-annimali u twissijiet fl-10 snin li għaddew b’titjib konsistenti. L-atturi kollha fil-katina (min-negozju sal-amministrazzjonijiet) huma involuti fis-sistema TRACES. L-iskambji elettroniċi bejn l-atturi (inklużi l-pajjiżi terzi) huma bbażati fuq standards internazzjonali (UNCEFACT) u qed tiġi introdotta sistema ta' firem elettroniċi sabiex ikun jista' jsir proċessar elettroniku ta' kważi d-dokumenti uffiċjali kollha. · Il-Fondi Ewropej: L-iskambji kollha ta' informazzjoni b'rabta mal-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Ewropew għall-Affarijiet Marittimi u s-Sajd, bejn il-benefiċjarji u l-awtoritajiet ta' ġestjoni, l-awtoritajiet ta' ċertifikazzjoni, l-awtoritajiet tal-awditjar u l-korpi intermedji jitwettqu permezz ta' sistemi għall-iskambju elettroniku tad-dejta[23], sabiex tiġi ffaċilitata l-interoperabbiltà mal-oqfsa nazzjonali u tal-UE u sabiex il-benefiċjarji jkunu jistgħu jressqu l-informazzjoni meħtieġa darba biss; · L-informazzjoni tas-settur pubbliku: Id-Direttiva 2013/37/UE[24] tipprevedi li, meta jkun possibbli u xieraq, il-korpi tas-settur pubbliku jagħmlu d-dokumenti disponibbli f'formati miftuħa u li jinqraw elettronikament flimkien mal-metadejta tagħhom, fl-aqwa livell ta’ preċiżjoni u granularità, f’format li jiżgura l-interoperabbiltà, l-użu mill-ġdid u l-aċċessibbiltà; · L-identità elettronika: Il-proposta tal-Kummissjoni għal Regolament dwar identifikazzjoni elettronika u servizzi fiduċjarji għal tranżazzjonijiet elettroniċi fis-suq intern[25] tenfasizza li l-UE teħtieġ qafas ta' abilitazzjoni biex jindirizza l-interoperabbiltà transfruntiera u jtejjeb il-koordinazzjoni tal-iskemi ta' sorveljanza nazzjonali għall-identifikazzjoni elettronika u l-awtentikazzjoni elettronika aċċettati fl-UE kollha; · L-Istandardizzazzjoni tal-ICT: Ir-Regolament (UE) Nru 1025/2012 dwar l-Istandardizzazzjoni Ewropea[26] jirreferi għall-interoperabbiltà bħala eżitu essenzjali tal-istandardizzazzjoni u jiddikjara li, sabiex tiġi żgurata l-interoperabbiltà fis-suq uniku u titjieb il-libertà tal-għażla għall-utenti tal-UE fil-qasam tal-ICT, huwa xieraq li jitħeġġeġ l-użu tal-ispeċifikazzjonijiet teknikċi rilevanti jew tiġi rikjesta l-konformità magħhom fil-livell tal-Unjoni. F'dan il-kuntest, dan il-programm għandu jippromwovi u, fejn xieraq, jappoġġa l-istandardizzazzjoni parzjali jew sħiħa tas-soluzzjonijiet ta’ interoperabbiltà eżistenti. · Il-Produzzjoni tal-Istatistika Ewropea: Fir-Regolament (KE) Nru 223/2009[27] dwar l-Istatistika Ewropea li jistabbilixxi l-bażi tas-Sistema Ewropea tal-Istatistika (European Statistical System - ESS) u l-Komunikazzjoni mill-Kummissjoni 404 (2009) sussegwenti[28] dwar "il-metodu ta' produzzjoni tal-istatistika tal-UE : viżjoni għad-deċennju li ġej", l-interoperabbiltà hija fattur determinanti ewlieni għall-kisba ta' żieda fl-effiċjenza, it-tnaqqis tal-piż amministrattiv u t-titjib tal-kwalità tal-istatistika tal-UE għaċ-ċittadini, l-intrapriżi u dawk li jfasslu l-politika fl-UE. · Fil-qasam tal-Akkwist Pubbliku, id-Direttivi 2014/25/UE, 2014/24/UE u 2014/23/UE tal-Parlament Ewropew u tal-Kunsill tat-28 ta' Marzu 2014 jirrikjedu li l-Istati Membri jimplimentaw l-akkwist elettroniku. Huma jiddikjaraw li l-għodod u l-apparat li għandhom jintużaw għall-komunikazzjoni b'mezzi elettroniċi, kif ukoll il-karatteristiċi tekniċi tagħhom, iridu jkunu interoperabbli mal-prodotti tat-teknoloġija tal-informazzjoni u tal-komunikazzjoni f'użu ġenerali. Id-Direttiva 2014/55/UE[29] dwar il-fatturar elettroniku fl-akkwist pubbliku adottata mill-Parlament fil-11 ta' Marzu 2014 tikkonċerna l-iżvilupp ta' standard Ewropew għall-fatturar elettroniku fl-akkwist pubbliku sabiex tiġi żgurata l-interoperabbiltà bejn is-sistemi tal-fatturar elettroniku fl-UE kollha. Madankollu, sabiex jiġi sfruttat il-potenzjal sħiħ tal-inizjattivi settorjali kollha ta' hawn fuq, l-interoperabbiltà transsettorjali trid titqies u titpoġġa fil-kamp ta' applikazzjoni ta' dan il-programm. 1.5 Raġunijiet għall-proposta Sabiex ikun hemm interazzjoni effiċjenti u effettiva maċ-ċittadini u n-negozji, l-Istati Membri għandhom jimmodernizzaw l-amministrazzjonijiet tagħhom u jipprovdu servizzi diġitali interoperabbli fil-livell nazzjonali u Ewropew. Il-problemi ffaċċjati mill-amministrazzjonjiet pubbliċi għadhom jinkludu kumplessità organizzattiva interna, nuqqas ta' oqfsa, arkitetturi tal-ICT u għodod li jippermettu l-interoperabbiltà, frammentazzjoni kulturali u nuqqas ta' kooperazzjoni fost l-entitajiet istituzzjonali mxerrda. Mill-evalwazzjoni interim tal-2012 tal-Programm ISA nstab li kien rilevanti[30] biex jirrispondi għall-ħtiġijiet tal-Istati Membri, fuq il-bażi li dawk indirizzati minn programmi tal-Kummissjoni fl-imgħoddi u dawk attwali, jiġifieri IDA, IDABC u ISA, għadhom japplikaw għall-amministrazzjonijiet pubbliċi Ewropej. Dan il-programm għalhekk huwa meħtieġ sabiex: – jiffaċilita l-kooperazzjoni fost l-Istati Membri u l-Kummissjoni; – jittraċċa u janalizza l-pajsaġġ globali tal-interoperabbiltà fl-Ewropa; – jippermetti, jippromwovi u jappoġġa approċċ olistiku għall-ġbir, il-valutazzjoni, l-iżvilupp, l-istabbiliment, l-industrijalizzazzjoni, l-operat, it-titjib u ż-żamma tas-soluzzjonijiet ta' interoperabbiltà, inklużi s-soluzzjonijiet li jiffaċilitaw l-użu mill-ġdid tad-dejta kif ukoll l-iskambju tagħha b'appoġġ għall-interazzjoni transfruntiera jew transsettorjali bejn l-amministrazzjonijiet pubbliċi, in-negozji u ċ-ċittadini Ewropej; u – fl-istess ħin, jippromwovi u jappoġġa l-użu mill-ġdid, l-integrazzjoni u l-konverġenza ta’ soluzzjonijiet eżistenti inklużi dawk minn oqsma ta' politika tal-UE oħrajn. Fattur ewlieni fis-suċċess ta' kull interoperabbiltà, speċjalment fil-qasam tal-ICT, huwa li tiġi indirizzata fil-livell ġuridiku t-tajjeb għal effett massimu. Għandu jiġi żgurat li l-impatt tal-ICT tal-leġiżlazzjoni proposta jiġi vvalutat u mkejjel fi stadju bikri fil-proċess leġiżlattiv u li l-ħtiġijiet tal-ICT jiġu identifikati fil-ħin, u b'hekk tiġi permessa l-implimentazzjoni bla xkiel tal-leġiżlazzjoni meta tidħol fis-seħħ. Dan il-programm se jappoġġa u jippromwovi l-valutazzjoni tal-implikazzjonijiet tal-ICT tal-leġiżlazzjoni tal-Unjoni proposta jew adottata u l-ippjanar għall-introduzzjoni ta' soluzzjonijiet għall-appoġġ tal-implimentazzjoni tat-tali leġiżlazzjoni. 2. IR-RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT 2.1 Konsultazzjoni tal-partijiet interessati L-opinjonijiet tal-partijiet interessati dwar il-ġejjieni tal-Programm ISA (din il-proposta) inġabru bejn Marzu 2013 u Jannar 2014 f'ħames sessjonijiet ta' konsultazzjonijiet formali mal-Istati Membri. Tnax-il DĠ tal-Kummissjoni[31] ġew ikkonsultati wkoll u l-kummenti tagħhom tqiesu fil-proposta. Il-Kummissjoni ppreżentat is-"sitwazzjoni attwali" tat-tħejjija tal-bażi ġuridika għall-Programm ISA l-ġdid lill-Istati Membri f'żewġ laqgħat uffiċjali tal-Kumitat ISA u tliet laqgħat tal-Grupp ta' Koordinazzjoni ISA. Dan il-proċess iterattiv ippermettielha tiġbor ir-reazzjonijiet tal-Istati Membri dwar il-leġiżlazzjoni proposta. Il-Kummissjoni l-ewwel għarrfet lill-Istati Membri bl-intenzjoni tagħha li tintroduċi deċiżjoni ġuridika ġdida għall-Programm ISA suċċessur f'Marzu 2013. Hija ppreżentat abbozz tal-leġiżlazzjoni f'laqgħa tal-Grupp ta' Koordinazzjoni ISA f'Ottubru 2013 u talbet lill-Istati Membri biex jipprovdu r-reazzjonijiet tagħhom. Ir-reazzjonijiet li waslu minn 16-il Stat Membru[32] f'Novembru 2013 indikaw li: · il-leġiżlazzjoni l-ġdida għandha tiffoka fuq l-evitar tal-irduppjar tal-isforzi u l-koordinazzjoni ma' programmi oħrajn tal-UE (imsemmi minn 10 Stati Membri); · il-monitoraġġ tar-riżultati għandu jitkompla u jinkludi l-kwantifikazzjoni tal-benefiċċji tal-programm (imsemmi minn seba' Stati Membri); · il-Programm ISA l-ġdid għandu jikkontribwixxi għall-interoperabbiltà fil-perspettiva kollha billi juża mudell/għodda tal-arkitettura bħal pereżempju l-Kartografija Ewropea tal-Interoperabbiltà (imsemmi minn sitt Stati Membri); u · il-Progamm għandu jitmexxa permezz ta' approċċ ibbażat fuq il-ħtiġijiet (imsemmi minn sitt Stati Membri). Kummenti oħrajn inqas importanti kienu li: · hemm ħtieġa li jiġu involuti gruppi ta' partijiet interessati differenti fir-rieżami tal-leġiżlazzjoni (pereżempju ċ-ċittadini, in-negozji, l-akkademja) u li jiġi żgurat li tindirizza s-sitwazzjoni tagħhom; · il-leġiżlazzjoni l-ġdida għandha tenfasizza l-importanza tal-użu mill-ġdid tad-dejta, is-servizzi u s-soluzzjonijiet; · ir-referenzi speċifiċi fil-leġiżlazzjoni għandhom iħeġġu s-simplifikazzjoni tal-proċessi fil-kuntest tal-modernizzazzjoni tal-amministrazzjonijiet pubbliċi; u · il-programm il-ġdid għandu jkollu r-rwol ta' faċilitatur/inkubatur għall-kooperazzjoni bejn l-Istati Membri u bejn l-istituzzjonijiet sabiex jiġi żgurat li s-soluzzjonijiet ma jiġux biss stabbiliti iżda jkunu wkoll sostenibbli, mingħajr ma l-isforzi jiġu rduppjati. L-aktar reazzjoni reċenti mill-Istati Membri nġabret fil-laqgħa tas-16 ta' Jannar 2014 tal-Kumitat ISA, meta ġie ppreżentat u sar qbil fuq il-pjan taż-żmien għall-adozzjoni tal-programm il-ġdid. Qablu li, għalkemm il-leġiżlazzjoni għandha tiġi estiża għaċ-ċittadini u n-negozji, l-amministrazzjonijiet pubbliċi għandhom jibqgħu l-punt fokali sabiex tiġi żgurata l-interoperabbiltà minn tarf sa tarf. 2.2 Valutazzjoni tal-impatt Il-valutazzjoni tal-impatt għal dan il-programm kienet ibbażata fuq metaevalwazzjoni mill-evalwazzjonijiet tal-programm preċedenti (evalwazzjoni interim tal-2012 għall-Programm ISA u r-rieżami tal-implimentazzjoni tal-EIS) u fuq ir-reazzjonijiet tal-Istati Membri. L-evalwazzjoni interim tal-ISA fil-biċċa l-kbira pożittiva kkonkludiet li l-Programm ISA kien allinjat mal-prijoritajiet politiċi tal-Kummissjoni u l-ħtiġijiet tal-Istati Membri u kien implimentat b'mod effiċjenti u koerenti, b'riżultati li ntużaw mill-ġdid mis-servizzi tal-Kummissjoni u l-Istati Membri. Madankollu, hija identifikat ukoll xi nuqqasijiet u għamlet rakkomandazzjonijiet għal azzjoni fir-rigward ta': · il-komunikazzjoni u s-sensibilizzazzjoni; · l-involviment tal-partijiet interessati u l-kontinwità tal-ġestjoni; u · l-evitar tat-trikkib u l-irduppjar tax-xogħol, iż-żieda tal-użu mill-ġdid u l-iżgurar tas-sostenibbiltà. Barra minn hekk, l-evalwaturi qiesu li erba' mill-ħdax-il rakkomandazzjoni mill-aħħar evalwazzjoni tal-programm preċedenti (IDABC) kienu għadhom japplikaw għall-Programm ISA. Dan il-programm iqis ir-rakkomandazzjonijiet tar-rapport interim u jindirizza n-nuqqasijiet b'attivitajiet speċifiċi, filwaqt li jimmira li jikkonsolida, jippromwovi u jespandi l-attivitajiet eżistenti tal-Programm ISA. B'mod partikolari, il-programm il-ġdid se jgħin biex jiġu identifikati, jinħolqu u jiġu operati soluzzjonijiet ta' interoperabbiltà, li mbagħad jiġu pprovduti għal użu illimitat lil istituzzjonijiet u korpi oħrajn tal-Unjoni, u lil amministrazzjonijiet pubbliċi nazzjonali, reġjonali u lokali, u b'hekk tiġi ffaċilitata l-interazzjoni transfruntiera jew transsettorjali bejniethom. Il-programm se jiżviluppa wkoll soluzzjonijiet ta' interoperabbiltà b'mod awtonomu jew jikkumplimenta u jappoġġa inizjattivi oħra tal-Unjoni billi jittestja soluzzjonijiet ta' interoperabbiltà bħala "inkubatur tas-soluzzjonijiet" jew jiżgura s-sostenibbiltà tagħhom bħala "pont għas-soluzzjonijiet". B'hekk, il-programm se jgħin fit-tnaqqis tal-kost u l-piż amministrattiv tal-interazzjoni transfruntiera għal dawk kollha kkonċernati, itejjeb aktar is-suq intern u l-moviment liberu fl-UE mingħajr ostakoli elettroniċi amministrattivi, u jikkontribwixxi għall-impjantazzjoni rapida tas-sistemi ICT li jappoġġaw il-leġiżlazzjoni tal-UE. Jekk dan il-programm ma jiġix adottat, jonqos l-appoġġ għall-interazzjoni effettiva u effiċjenti bejn l-amministrazzjonijiet pubbliċi Ewropej u dan iwassal għal kostijiet akbar u aktar sforz. Barra minn hekk, il-proliferazzjoni ta' soluzzjonijiet differenti tista' involontarjament tirriżulta f'ostakoli elettroniċi ġodda jew agħar, u b'hekk timpedixxi l-funzjonament bla xkiel tas-suq intern u l-moviment liberu, jiġifieri l-oppost tal-għan ta' modernizzazzjoni tal-amministrazzjonijiet pubbliċi Ewropej. B'mod simili, l-istabbiliment u l-operat ta' soluzzjonijiet ta' interoperabbiltà ġodda ma jkomplux jikkontribwixxu għall-iżgurar ta' skambju effiċjenti u effettiv ta' dejta bejn l-amministrazzjonijiet pubbliċi Ewropej. Mingħajr programm ġdid jittieħdu ħafna inqas inizjattivi tal-UE għall-appoġġ tal-interoperabbiltà, li hija prekundizzjoni għat-twettiq tas-servizzi diġitali onlajn transfruntiera jew transsettorjali tal-amministrazzjonijiet pubbliċi Ewropej. Bit-tnedija ta' dan il-programm, l-UE se tagħmel kontribut importanti għall-iżgurar ta' interazzjoni bla xkiel bejn l-amministrazzjonijiet pubbliċi Ewropej għall-benefiċċju dirett tal-Istati Membri, in-negozji u ċ-ċittadini. Il-programm se jżid valur ekonomiku billi jappoġġa l-funzjonament tajjeb tas-suq intern permezz ta' soluzzjonijiet li se jiżguraw: (a) ħinijiet ta' rispons iqsar fl-interazzjoni tal-amministrazzjonijiet pubbliċi maċ-ċittadini u n-negozji; (b) l-identifikazzjoni u l-użu mill-ġdid ta' soluzzjonijiet eżistenti biex iservu ħtiġijiet simili tan-negozju; u (c) l-awtomatizzjoni tat-tranżazzjonijiet transfruntiera u transsettorjali, biex b'hekk jiġu ffrankati r-riżorsi u l-ħin. Il-valur soċjali jiżdied minħabba li l-attivitajiet tal-programm eventwalment jibbenefikaw liċ-ċittadini u lin-negozji bħala utenti tas-servizzi pubbliċi elettroniċi transfruntiera u transsettorjali li jużaw it-tali soluzzjonijiet komuni u kondiviżi. 3. ELEMENTI ĠURIDIĊI TAL-PROPOSTA 3.1 Sommarju tal-leġiżlazzjoni proposta Dan il-programm jiġi wara l-Programm ISA u se jikkonsolida, jippromwovi u jespandi l-attivitajiet tiegħu. B'mod partikolari, il-programm il-ġdid se: · jgħin biex jiġu identifikati, jinħolqu u jiġu operati soluzzjonijiet ta' interoperabbiltà, li mbagħad jiġu pprovduti għal użu illimitat lil istituzzjonijiet u korpi oħrajn tal-Unjoni, u lil amministrazzjonijiet pubbliċi nazzjonali, reġjonali u lokali, u b'hekk tiġi ffaċilitata l-interazzjoni transfruntiera jew transsettorjali bejniethom; · jiżviluppa soluzzjonijiet ta' interoperabbiltà b'mod awtonomu jew jikkumplimenta u jappoġġa inizjattivi oħra tal-Unjoni billi jittestja soluzzjonijiet ta' interoperabbiltà bħala "inkubatur tas-soluzzjonijiet" jew jiżgura s-sostenibbiltà tagħhom bħala "pont għas-soluzzjonijiet"; u · jivvaluta l-implikazzjonijiet tal-ICT tal-leġiżlazzjoni tal-UE eżistenti u proposta. 3.2 Bażi ġuridika Skont l-Artikolu 170 tat-Trattat dwar il-Funzjonament tal-Unjoni Ewropea (TFUE), sabiex tgħin biex jinkisbu l-għanijiet msemmijin fl-Artikoli 26 u 174 tat-TFUE u sabiex iċ-ċittadini tal-Unjoni Ewropea, l-operaturi ekonomiċi u l-komunitajiet reġjonali u lokali jkunu jistgħu jiksbu benefiċċju sħiħ mill-istabbiliment ta' żona mingħajr fruntieri interni, l-Unjoni għandha tikkontribwixxi għall-istabbiliment u l-iżvilupp ta' netwerks trans-Ewropej permezz ta' azzjonijiet għall-promozzjoni tal-interkonnettività u l-interoperabbiltà tan-netwerks nazzjonali, kif ukoll l-aċċess għalihom. Skont l-Artikolu 172 tat-TFUE (li qabel kien l-Artikolu 156 tat-Trattat li Jistabbilixxi l-Komunità Ewropea), "il-linji gwida u l-miżuri l-oħra previsti fl-Artikolu 171(1) għandhom jiġu adottati mill-Parlament Ewropew u l-Kunsill, li jaġixxu skont il-proċedura leġiżlattiva ordinarja u wara li jikkonsultaw lill-Kumitat Ekonomiku u Soċjali u lill-Kumitat tar-Reġjuni. Il-linji gwida u l-proġetti ta’ interess komuni li jirrigwardaw it-territorju ta’ Stat Membru partikolari għandhom ikunu jeħtieġu l-approvazzjoni tal-Istat Membru interessat." 3.3 Il-prinċipju tas-sussidjarjetà Il-prinċipju tas-sussidjarjetà japplika sakemm il-proposta ma taqax taħt il-kompetenza esklussiva tal-UE. L-għanijiet tal-proposti ma jistgħux jinkisbu biżżejjed mill-Istati Membri li jaġixxu b'mod indipendenti, minħabba li dan ma jipproduċix l-effetti ta' interoperabbiltà meħtieġa għas-servizzi pubbliċi elettroniċi transfruntiera jew transsettorjali u ma jistabbilixxix soluzzjonijiet komuni u kondiviżi b'appoġġ tal-interazzjoni bejn l-amministrazzjonijiet pubbliċi Ewropej. L-azzjoni tal-UE se tikseb l-għanijiet tal-proposta b'mod aktar effettiv, minħabba li l-programm se jistabbilixxi u jopera soluzzjonijiet ta' interoperabbiltà għall-appoġġ tal-interazzjoni bla xkiel bejn l-amministrazzjonijiet pubbliċi bejn il-fruntieri jew is-setturi, u b'hekk jiġi permess it-twettiq tas-servizzi pubbliċi elettroniċi b'appoġġ tal-implimentazzjoni tal-politiki u l-attivitajiet tal-UE. Għalhekk, il-programm għandu dimensjoni tal-UE inerenti ċara. Għalhekk il-proposta tikkonforma mal-prinċipju tas-sussidjarjetà. 3.4 Il-prinċipju tal-proporzjonalità Il-programm se jappoġġa l-provvista ta' soluzzjonijiet komuni u kondiviżi, jiġifieri oqfsa komuni, għodod ġeneriċi u servizzi komuni, li għandhom jiġu applikati, kif xieraq, mill-amministrazzjonijiet pubbliċi Ewropej għall-iskambju ta' informazzjoni fil-fruntieri jew is-setturi kollha. Fin-nuqqas ta' dispożizzjonijiet oħrajn, l-applikazzjoni ta' dawn is-soluzzjonijiet hija soġġetta għad-diskrezzjoni tal-Istati Membri. L-istabbiliment u t-titjib ta' oqfsa komuni u għodod ġeneriċi se jiġu ffinanzjati permezz tal-programm, filwaqt li l-użu tat-tali oqfsa u għodod se jiġi ffinanzjat mill-utenti fil-livell amministrattiv ikkonċernat. Il-programm se jiffinanzja l-istabbiliment, l-industrijalizzazzjoni (jiġifieri t-twassil sa stat ta' maturità operazzjonali) u t-titjib tas-servizzi komuni, iżda se jiffinanzja l-operat reali tagħhom biss meta dan jista' jservi l-interessi tal-UE. F'każijiet oħrajn, l-użu tas-servizzi, inkluż l-operat tagħhom fuq bażi deċentralizzata, se jiġi ffinanzjat mill-utenti. Is-soluzzjonijiet stabbiliti mill-programm se jnaqqsu l-piż finanzjarju u amministrattiv fuq l-amministrazzjonijiet pubbliċi Ewropej meta jinteraġixxu ma' xulxin. Għalhekk, il-proposta tikkonforma mal-prinċipju tal-proporzjonalità. 3.5 L-għażla tal-istrumenti Bħal fil-Programm ISA preċedenti, l-att ġuridiku propost huwa deċiżjoni tal-Parlament Ewropew u tal-Kunsill, minħabba li f'dan il-każ partikolari, deċiżjoni hija l-aktar mezz xieraq għall-konformità mal-prinċipju tal-proporzjonalità. 4. L-IMPLIKAZZJONI BAĠITARJA Il-pakkett finanzjarju għall-implimentazzjoni tal-Programm ISA2 il-ġdid għall-perjodu mill-1 ta' Jannar 2016 sal-31 ta' Diċembru 2020 huwa EUR 130 928 000. Il-pakkett propost huwa konsistenti mal-Qafas Finanzjarju Pluriennali għas-snin 2014-2020. Aktar dettalji huma pprovduti fid-dikjarazzjoni finanzjarja leġiżlattiva li takkumpanja l-proposta. 5. ELEMENTI FAKULTATTIVI Żona Ekonomika Ewropea L-att propost jikkonċerna kwistjoni taż-ŻEE u għalhekk għandu jiġi estiż għaż-Żona Ekonomika Ewropea. Pajjiżi kandidati L-att propost huwa miftuħ għall-parteċipazzjoni mill-pajjiżi kandidati. 2014/0185 (COD) Proposta għal DEĊIŻJONI TAL-PARLAMENT EWROPEW U TAL-KUNSILL li tistabbilixxi programm dwar soluzzjonijiet ta' interoperabbiltà għall-amministrazzjonijiet pubbliċi, in-negozji u ċ-ċittadini Ewropej (ISA2) L-interoperabbiltà bħala mezz għall-modernizzazzjoni tas-settur pubbliku (Test b'rilevanza għaż-ŻEE) IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 172 tiegħu, Wara li kkunsidraw il-proposta mill-Kummissjoni Ewropea, Wara t-trażmissjoni tal-abbozz tal-att leġiżlattiv lill-parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew[33], Wara li kkunsidraw l-opinjoni tal-Kumitat tar-Reġjuni[34], Waqt li jaġixxu skont il-proċedura leġiżlattiva ordinarja, Billi: (1) F'serje ta' Dikjarazzjonijiet Ministerjali (f'Manchester fl-24 ta' Novembru 2005, Lisbona fid-19 ta' Settembru 2007, Malmö fit-18 ta' Novembru 2009 u Granada fid-19 ta' April 2010), il-ministri stiednu lill-Kummissjoni biex tiffaċilita l-kooperazzjoni bejn l-Istati Membri billi jiġu implimentati soluzzjonijiet ta' interoperabbiltà transfruntiera u transsettorjali li jippermettu servizzi pubbliċi aktar effiċjenti u sikuri. Barra minn hekk, l-Istati Membri rrikonoxxew li jridu jitwettqu servizzi pubbliċi aħjar b'inqas riżorsi, u li l-potenzjal tal-Gvern elettroniku jista' jissaħħaħ bil-promozzjoni ta' kultura ta' kollaborazzjoni u bit-titjib tal-kundizzjonijiet għall-interoperabbiltà fl-amministrazzjonijiet pubbliċi Ewropej. (2) Fil-Komunikazzjoni tagħha tad-19 ta' Mejju 2010 lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar Aġenda Diġitali għall-Ewropa[35] (DAE), waħda mill-inizjattivi emblematiċi tal-Istrateġija Ewropa 2020 tagħha[36], il-Kummissjoni enfasizzat li l-interoperabbiltà hija essenzjali biex jiġi massimizzat il-potenzjal soċjali u ekonomiku tal-ICT u li, konsegwentement, l-Aġenda Diġitali tista' tibda biss jekk tiġi żgurata l-interoperabbiltà. (3) Fil-Komunikazzjoni tagħha tas-16 ta' Diċembru 2010 lill-Parlament Ewropew, lill-Kunsill, lill-Kumitat Soċjali u Ekonomiku Ewropew u lill-Kumitat tar-Reġjuni Lejn l-interoperabbiltà għas-servizzi pubbliċi Ewropej[37], il-Kummissjoni introduċiet l-Istrateġija Ewropea dwar l-Interoperabbiltà (EIS) u l-Qafas Ewropew tal-Interoperabbiltà (EIF). (4) Fil-livell tal-Unjoni, l-interoperabbiltà tiffaċilita l-implimentazzjoni b'suċċess tal-politiki. Il-politiki li ġejjin b'mod partikolari jiddependu fuq l-interoperabbiltà għall-implimentazzjoni effettiva u effiċjenti tagħhom: (5) Fil-qasam tas-suq intern, id-Direttiva 2006/123/KE tal-Parlament Ewropew u tal-Kunsill[38] tirrikjedi li l-Istati Membri joffru lill-fornituri ta' servizzi l-possibbiltà li jimlew b'mod elettroniku u bejn il-fruntieri l-proċeduri u l-formalitajiet kollha meħtieġa biex jipprovdu servizz barra mill-pajjiż tagħhom. (6) Fil-qasam tad-dritt soċjetarju, id-Direttiva 2012/17/UE[39] tirrikjedi l-interoperabbiltà tar-reġistri ċentrali, kummerċjali u tal-kumpaniji tal-Istati Membri permezz ta' pjattaforma ċentrali. L-interkonnessjoni tar-reġistri tal-kumpaniji se tiżgura l-iskambju transfruntier tal-informazzjoni bejn ir-reġistri u se tiffaċilita l-aċċess fil-livell tal-UE għaċ-ċittadini u n-negozji għad-dejta dwar il-kumpaniji, u b'hekk titjieb iċ-ċertezza tad-dritt fl-ambjent tan-negozju fl-Ewropa. (7) Fil-qasam tal-ambjent, id-Direttiva 2007/2/KE tal-Parlament Ewropew u tal-Kunsill[40] tirrikjedi l-adozzjoni ta' regoli ta' implimentazzjoni komuni li jistabbilixxu arranġamenti ta' interoperabbiltà teknika. B'mod partikolari, dik id-Direttiva tirrikjedi li l-infrastrutturi nazzjonali jiġu adattati sabiex jiżguraw li d-dejta u s-servizzi spazjali jkunu interoperabbli u aċċessibbli bejn il-fruntieri tal-Unjoni. (8) Fil-qasam tal-affarijiet interni u l-ġustizzja, l-interoperabbiltà msaħħa fil-bażijiet ta' dejta Ewropej hija l-bażi tas-Sistema ta' Informazzjoni dwar il-Viża (VIS)[41], is-Sistema ta’ Informazzjoni ta’ Schengen II (SIS II)[42], is-Sistema Ewropea tad-Dattiloskopija (Eurodac)[43] u l-portal tal-Ġustizzja elettronika[44]. Barra minn hekk, fl-24 ta' Settembru 2012, il-Kunsill adotta konklużjonijiet li jitolbu l-introduzzjoni tal-Identifikatur Ewropew tal-Leġiżlazzjoni (European Legislation Identifier - ELI) u li enfasizza l-ħtieġa għat-tfittix u l-iskambju interoperabbli tal-informazzjoni ġuridika ppubblikata f'ġurnali uffiċjali nazzjonali u f'gazzetti ġuridiċi, permezz tal-użu ta' identifikaturi uniċi u metadejta strutturata. (9) L-interoperabbiltà kienet fattur ewlieni għas-suċċess fil-qasam tad-Dwana, it-Tassazzjoni u d-Dazji tas-Sisa: bl-operat tas-sistemi tal-ICT trans-Ewropej li jilħqu l-Istati Membri kollha u jappoġġaw is-servizzi tan-negozju interoperabbli ffinanzjati mill-programmi Fiscalis 2013 u Dwana 2013, implimentati u operati mill-Kummissjoni u l-amministrazzjonijiet nazzjonali. L-assi maħluqa taħt il-programmi Fiscalis 2013 u Dwana 2013 huma disponibbli għall-kondiviżjoni u l-użu mill-ġdid minn oqsma ta' politika oħrajn. (10) Fil-qasam tas-saħħa, id-Direttiva 2011/24/UE[45] tipprevedi regoli biex jiffaċilitaw l-aċċess għal kura tas-saħħa transfruntiera sikura u ta' kwalità għolja. B'mod speċifiku, id-Direttiva stabbilixxiet in-Netwerk tas-Saħħa elettronika biex tindirizza l-isfida tal-interoperabbiltà bejn is-sistemi eletroniċi tas-saħħa. In-Netwerk jista' jadotta linji gwida dwar il-ġabra minima ta' dejta li għandha tiġi skambjata bejn il-fruntieri fil-każ ta' kura mhux ippjanata u b'emerġenza u dwar is-servizzi tal-Preskrizzjoni elettronika bejn il-fruntieri nazzjonali. (11) Fil-qasam tal-fondi Ewropej, l-Artikolu 122 tar-Regolament (UE) Nru 1303/2013 tal-Parlament Ewropew u tal-Kunsill[46] jirrikjedi li l-iskambji kollha ta' informazzjoni bejn il-benefiċjarji u l-awtoritajiet ta' ġestjoni, l-awtoritajiet ta' ċertifikazzjoni, l-awtoritajiet tal-awditjar u l-korpi intermedji jitwettqu permezz ta' sistemi elettroniċi għall-iskambju tad-dejta. Dawn is-sistemi għandhom jiffaċilitaw l-interoperabbiltà mal-oqfsa nazzjonali u tal-Unjoni u jippermettu lill-benefiċjarji jressqu l-informazzjoni meħtieġa darba biss. (12) Fil-qasam tal-informazzjoni tas-settur pubbliku, id-Direttiva 2013/37/UE tal-Parlament Ewropew u tal-Kunsill[47] tenfasizza li l-korpi tas-settur pubbliku, meta jkun possibbli u xieraq, għandhom jagħmlu d-dokumenti disponibbli f'formati miftuħa u li jinqraw elettronikament flimkien mal-metadejta tagħhom, fl-aqwa livell ta’ preċiżjoni u granularità, f’format li jiżgura l-interoperabbiltà, l-użu mill-ġdid u l-aċċessibbiltà. (13) Fil-qasam tal-identità elettronika, il-proposta tal-Kummissjoni tal-4 ta' Ġunju 2012 għal Regolament tal-Parlament Ewropew u tal-Kunsill dwar identifikazzjoni elettronika u servizzi fiduċjarji għal tranżazzjonijiet elettroniċi fis-suq intern[48] tenfasizza li jeħtieġ li l-Unjoni toħloq qafas ta' abilitazzjoni biex jindirizza l-interoperabbiltà transfruntiera u jtejjeb il-koordinazzjoni tal-iskemi ta' sorveljanza nazzjonali għall-identifikazzjoni elettronika u l-awtentikazzjoni elettronika aċċettati fl-Unjoni kollha. (14) Fil-qasam tal-istandardizzazzjoni tal-ICR, ir-Regolament (UE) Nru 1025/2012 tal-Parlament Ewropew u tal-Kunsill[49] jirreferi għall-interoperabbiltà bħala eżitu essenzjali tal-istandardizzazzjoni. (15) Fil-qasam tar-riċerka u l-innovazzjoni, ir-Regolament (UE) Nru 1291/2013 tal-Parlament Ewropew u tal-Kunsill li jistabbilixxi Orizzont 2020[50] isemmi b'mod ċar li s-soluzzjonijiet interoperabbli u l-istandards fl-ICT huma fatturi determinanti għas-sħubija tal-industriji fil-livell tal-Unjoni. Il-kollaborazzjoni madwar pjattaformi komuni b'teknoloġija miftuħa b'effetti konsegwenzjali u ta' ingranaġġ se tippermetti li firxa wiesgħa ta' partijiet interessati jibbenefikaw minn żviluppi ġodda u joħolqu aktar innovazzjonijiet. (16) Fil-qasam tal-akkwist pubbliku, id-Direttivi 2014/25/UE[51], 2014/24/UE[52] u 2014/23/UE[53] tal-Parlament Ewropew u tal-Kunsill tat-28 ta' Marzu 2014 jirrikjedu li l-Istati Membri jimplimentaw l-akkwist elettroniku. Huma jiddikjaraw li l-għodod u l-apparat li għandhom jintużaw għall-komunikazzjoni b'mezzi elettroniċi, kif ukoll il-karatteristiċi tekniċi tagħhom, iridu jkunu interoperabbli mal-prodotti tat-teknoloġija tal-informazzjoni u tal-komunikazzjoni f'użu ġenerali. Barra minn hekk, id-Direttiva 2014/55/UE[54] dwar il-fatturar elettroniku fl-akkwist pubbliku adottata mill-Parlament fil-11 ta' Marzu 2014 tikkonċerna l-iżvilupp ta' standard Ewropew għall-fatturar elettroniku fl-akkwist pubbliku sabiex tiġi żgurata l-interoperabbiltà bejn is-sistemi tal-fatturar elettroniku fl-UE kollha. (17) L-interoperabbiltà hija wkoll element fundamentali tal-Faċilità Nikkollegaw l-Ewropa (CEF) stabbilita mir-Regolament (UE) Nru 1316/2013 tal-Parlament Ewropew u tal-Kunsill[55] fil-qasam tal-infrastruttura u s-servizzi tal-broadband. Ir-Regolament 2014/283/UE[56] dwar il-linji gwida għan-netwerks trans-Ewropej fil-qasam tal-infrastruttura tat-telekomunikazzjoni jsemmi b'mod espliċitu li prijorità operazzjonali sabiex is-CEF tikseb l-għanijiet tagħha hija l-interoperabbiltà, il-konnettività, il-mobilizzazzjoni sostenibbli, l-operat u t-titjib tal-infrastrutturi tas-servizzi diġitali trans-Ewropej kif ukoll il-koordinazzjoni tagħhom fil-livell tal-Unjoni. (18) Fil-livell politiku, il-Kunsill talab ripetutament għal interoperabbiltà ħafna akbar fl-Ewropa u għal sforzi kontinwi għall-modernizzazzjoni tal-amministrazzjonijiet pubbliċi Ewropej. B'mod partikolari, fl-24 u l-25 ta' Ottubru 2013, il-Kunsill Ewropew adotta konklużjonijiet li fihom enfasizza li l-modernizzazzjoni tal-amministrazzjonijiet pubbliċi għandha titkompla permezz tal-implimentazzjoni rapida tas-servizzi, bħal pereżempju l-gvern elettroniku, is-saħħa elettronika, il-fatturar elettroniku u l-akkwist elettroniku li jiddependu fuq l-interoperabbiltà. (19) Perspettiva ta' interoperabbiltà f'settur uniku hija assoċjata mar-riskju li l-adozzjoni ta' soluzzjonijiet differenti jew mhux kompatibbli fil-livelli nazzjonali jew settorjali twassal għal ostakoli elettroniċi ġodda li jimpedixxu l-funzjonament tajjeb tas-suq intern u l-moviment liberu assoċjat, u tnaqqas il-ftuħ u l-kompetittività tas-swieq u t-twettiq tas-servizzi ta' interess ġenerali għaċ-ċittadini u l-intrapriżi. Sabiex inaqqsu dan ir-riskju, l-Istati Membri u l-Unjoni għandhom isaħħu l-isforzi konġunti sabiex jevitaw il-frammentazzjoni tas-suq u jiżguraw l-interoperabbiltà transfruntiera jew transsettorjali fl-implimentazzjoni tal-leġiżlazzjoni, filwaqt li jnaqqsu l-piżijiet u l-kostijiet amministrattivi, u jippromwovu s-soluzzjonijiet ICT li jkun sar qbil komuni fuqhom, filwaqt li jiżguraw governanza xierqa. (20) Bosta programmi suċċessivi ppruvaw jiżguraw l-iżvilupp u l-implimentazzjoni koerenti ta' strateġiji ta' interoperabbiltà globali u settorjali, oqfsa ġuridiċi, linji gwida, servizzi u għodod sabiex jindirizzaw ir-rekwiżiti skont il-politiki applikabbli fl-Unjoni kollha, bħal pereżempju: – Il-Programm IDA (1999-2004) stabbilit bid-Deċiżjoni 1719/1999/KE tal-Parlament Ewropew u tal-Kunsill[57] u bid-Deċiżjoni Nru 1720/1999/KE tal-Parlament Ewropew u tal-Kunsill[58], – il-Programm IDABC (2005-09) stabbilit bid-Deċiżjoni 2004/387/KE Gvern elettroniku[59]; u – il-Programm ISA (2010-15) stabbilit bid-Deċiżjoni Nru 922/2009/KE tal-Parlament Ewropew u tal-Kunsill[60]. (21) L-attivitajiet fil-programmi IDA, IDABC u ISA għamlu kontributi importanti għall-iżgurar tal-interoperabbiltà fl-iskambju elettroniku ta' informazzjoni bejn l-amministrazzjonijiet pubbliċi tal-Unjoni. Fir-Rioluzzjoni tiegħu dwar Suq uniku diġitali kompetittiv - il-Gvern elettroniku bħala xprun (it-3 ta' April 2012)[61], il-Parlament Ewropew irrikonoxxa l-kontribut u r-rwol kumplessiv tal-Programm ISA fid-definizzjoni, il-promozzjoni u l-appoġġ tal-implimentazzjoni tas-soluzzjonijiet u l-oqfsa tal-interoperabbiltà għall-amministrazzjonijiet pubbliċi Ewropej, fil-ksib tas-sinerġiji, fil-promozzjoni tal-użu mill-ġdid tas-soluzzjonijiet u fil-bidla tar-rekwiżiti ta' interoperabbiltà tagħhom f'speċifikazzjonijiet u standards għas-servizzi diġitali. (22) Minħabba li d-Deċiżjoni Nru 922/2009/KE tieqaf tapplika fil-31 ta' Diċembru 2015, huwa meħtieġ Programm tal-Unjoni ġdid dwar soluzzjonijiet tal-interoperabbiltà għall-amministrazzjonijiet pubbliċi, in-negozji u ċ-ċittadini Ewropej (ISA2) sabiex jittraċċa u janalizza l-pajsaġġ tal-interoperabbiltà globali fl-Ewropa u jevita l-frammentazzjoni tiegħu. Il-Programm se jippermetti, jappoġġa u jippromwovi approċċ olistiku għall-ġbir, il-valutazzjoni, l-iżvilupp, l-istabbiliment, l-industrijalizzazzjoni, l-operat, it-titjib u ż-żamma tas-soluzzjonijiet ta' interoperabbiltà, inklużi s-soluzzjonijiet li jiffaċilitaw l-użu mill-ġdid tad-dejta kif ukoll l-iskambju tagħha b'appoġġ għall-interazzjonijiet transfruntiera jew transsettorjali bejn l-amministrazzjonijiet pubbliċi Ewropej u mal-intrapriżi u ċ-ċittadini. Fl-aħħar nett, il-Programm se jippromwovi l-użu mill-ġdid, l-integrazzjoni u l-konverġenza ta’ soluzzjonijiet eżistenti, inklużi dawk li ġejjin minn oqsma ta' politika tal-Unjoni oħrajn. (23) Is-soluzzjonijiet stabbiliti jew operati skont dan il-Programm ISA2 għandhom, kemm jista' jkun, jiffurmaw parti minn ambjent konsistenti ta' servizzi li jiffaċilitaw l-interazzjoni bejn l-amministrazzjonijiet pubbliċi, l-intrapriżi u ċ-ċittadini Ewropej, u jiżguraw, jiffaċilitaw u jippermettu l-interoperabbiltà transfruntiera jew transsettorjali. (24) Iċ-ċittadini u l-intrapriżi għandhom ukoll jibbenefikaw minn servizzi tal-front-office komuni, li jistgħu jerġgħu jintużaw u interoperabbli li jirriżultaw minn integrazzjoni aħjar ta' proċessi u skambju ta' dejta permezz tal-back-offices tal-amministrazzjonijiet pubbliċi Ewropej. (25) Il-Programm ISA2 għandu jkun strument għall-modernizzazzjoni tas-settur pubbliku fl-Unjoni. (26) L-interoperabbiltà hija konnessa direttament mal-istandards u l-ispeċifikazzjonijiet komuni u dipendenti fuq l-użu tagħhom. Il-Programm ISA2 għandu jippromwovi u, fejn xieraq, jappoġġa l-istandardizzazzjoni parzjali jew sħiħa tas-soluzzjonijiet ta’ interoperabbiltà eżistenti. Dan għandu jinkiseb f'kooperazzjoni ma' attivitajiet ta' standardizzazzjoni oħrajn fil-livell tal-Unjoni, ma' organizzazzjonijiet ta' standardizzazzjoni Ewropej u ma' organizzazzjonijiet ta' standardizzazzjoni internazzjonali oħrajn. (27) Il-modernizzazzjoni tal-amministrazzjonijiet pubbliċi hija waħda mill-prijoritajiet ewlenin għall-implimentazzjoni b'suċċess tal-Istrateġija Ewropa 2020. F'dan il-kuntest, l-Istħarriġ Annwali dwar it-Tkabbir ippubblikat mill-Kummissjoni fl-2011, l-2012 u l-2013 juri li l-kwalità tal-amministrazzjonijiet pubbliċi Ewropej għandha impatt dirett fuq l-ambjent ekonomiku u għalhekk hija kruċjali għall-istimulazzjoni tal-produttività, il-kompetittività u t-tkabbir. Dan huwa rifless b'mod ċar fir-rakkomandazzjonijiet speċifiċi għal kull pajjiż, li jitolbu azzjoni speċifika mmirata lejn ir-riforma tal-amministrazzjoni pubblika. (28) Ir-Regolament (UE) Nru 1303/2013 jinkludi għan tematiku għal "tisħiħ tal-kapaċità istituzzjonali tal-awtoritajiet pubbliċi u tal-partijiet interessati u amministrazzjoni pubblika effiċjenti". F'dan il-kuntest, il-Programm ISA2 għandu jorbot ma' programmi u inizjattivi li jikkontribwixxu għall-modernizzazzjoni tal-amministrazzjonijiet pubbliċi, bħal pereżempju d-DAE, u netwerks relatati bħal pereżempju n-Netwerk Ewropew tal-Amministrazzjoni Pubblika (EUPAN) u jfittex is-sinerġiji magħhom. (29) L-interoperabbiltà tal-amministrazzjonijiet pubbliċi Ewropej tikkonċerna l-livelli kollha tal-amministrazzjoni: Ewropew, lokali, reġjonali u nazzjonali. Għalhekk huwa importanti li s-soluzzjonijiet iqisu l-ħtiġijiet rispettivi tagħhom, kif ukoll dawk taċ-ċittadini u l-intrapriżi fejn rilevanti. (30) L-amministrazzjonijiet nazzjonali jistgħu jiġu appoġġati fix-xogħol tagħhom permezz ta' strumenti speċifiċi taħt il-Fondi Ewropej Strutturali u ta' Investiment (European Structural and Investment Funds - ESIF). Il-kooperazzjoni mill-qrib taħt il-Programm ISA2 għandha timmassimizza l-benefiċċji mistennija minn dawn l-istrumenti billi tiżgura li l-proġetti ffinanzjati jkunu allinjati mal-oqfsa u l-ispeċifikazzjonijiet tal-interoperabbiltà madwar l-Unjoni kollha bħal pereżempju l-EIF. (31) Din id-Deċiżjoni tistabbilixxi pakkett finanzjarju għat-tul kollu tal-Programm ISA2 li jikkostitiwixxi l-ammont primarju ta' referenza, skont it-tifsira tal-Punt 17 tal-Ftehim Interistituzzjonali tat-2 ta’ Diċembru 2013[62] bejn il-Parlament Ewropew, il-Kunsill u l-Kummissjoni dwar dixxiplina baġitarja, dwar kooperazzjoni f’materji ta' baġit u dwar ġestjoni finanzjarja tajba, għall-Parlament Ewropew u l-Kunsill matul il-proċedura baġitarja annwali. (32) Għandha titqies il-possibbiltà li jintużaw il-fondi ta' qabel l-adeżjoni biex tiġi ffaċilitata l-parteċipazzjoni tal-pajjiżi kandidati fil-Programm ISA2 u l-adozzjoni u l-implimentazzjoni ulterjuri f'dawk il-pajjiżi tas-soluzzjonijiet previsti fih. (33) Il-Programm ISA2 għandu jikkontribwixxi għall-implimentazzjoni ta' kull inizjattiva ta' segwitu fil-kuntest tal-Ewropa 2020 u d-DAE. Sabiex jiġi evitat l-irduppjar tal-isforzi, għandu jqis kull programm tal-Unjoni ieħor fil-qasam tas-soluzzjonijiet, is-servizzi u l-infrastrutturi tal-ICT, b'mod partikolari s-CEF stabbilit fir-Regolament 1316/2013/UE u l-Orizzont 2020 stabbilit fir-Regolament (UE) Nru 1291/2013. (34) Sabiex jiġu żgurati kundizzjonijiet uniformi għall-implimentazzjoni ta' din id-Deċiżjoni, il-Kummissjoni għandha tingħata setgħat ta' implimentazzjoni. Dawk is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill[63]. (35) Il-Kummissjoni għandha tadotta minnufih atti ta' implimentazzjoni applikabbli meta, f'każijiet ġustifikati kif dovut relatati mal-programm ta' ħidma stabbilit kontinwu, raġunijiet importanti ħafna ta' urġenza jeħtieġu hekk. (36) L-għanijiet ta' din id-Deċiżjoni huma li tiffaċilita l-interazzjoni transfruntiera jew transsettorjali elettronika effiċjenti u effettiva bejn l-amministrazzjonijiet pubbliċi Ewropej u ċ-ċittadini u n-negozji, sabiex tippermetti t-twettiq tas-servizzi pubbliċi elettroniċi li jappoġġaw l-implimentazzjoni tal-politiki u l-attivitajiet tal-Unjoni. Billi dan ma jistax jinkiseb b'mod suffiċjenti mill-Istati Membri jekk dawn jaġixxu waħedhom minħabba li l-istabbiliment tal-funzjoni ta' koordinazzjoni fil-livell Ewropew ikun diffiċli u għali fil-livell tal-Istati Membri mill-Istati Membri nnifishom u għalhekk, minħabba l-iskala u l-effetti tal-azzjoni proposta, jista' jinkiseb aħjar fil-livell tal-Unjoni, l-Unjoni tista' tadotta miżuri, skont il-prinċipju tas-sussidjarjetà kif stabbilit fl-Artikolu 5 tat-Trattat dwar l-Unjoni Ewropea. Skont il-prinċipju tal-proporzjonalità, kif stabbilit f'dak l-Artikolu l, din id-Deċiżjoni ma tmurx lil hinn minn dak li huwa meħtieġ sabiex jinkisbu dawk l-għanijiet, ADOTTAW DIN ID-DEĊIŻJONI: Artikolu 1 Is-suġġett u l-għan 1. Din id-Deċiżjoni tistabbilixxi, għall-2016-20, programm dwar soluzzjonijiet ta' interoperabbiltà għall-amministrazzjonijiet pubbliċi, in-negozji u ċ-ċittadini Ewropej (aktar 'il quddiem imsejjaħ "il-Programm ISA2"). Il-Programm ISA2 jiffaċilita l-interazzjoni transfruntiera jew transsettorjali elettronika effiċjenti u effettiva bejn l-amministrazzjonijiet pubbliċi Ewropej u ċ-ċittadini u n-negozji, sabiex jippermetti t-twettiq tas-servizzi pubbliċi elettroniċi li jappoġġaw l-implimentazzjoni tal-politiki u l-attivitajiet tal-Unjoni. 2. Permezz tal-Programm ISA2, l-Unjoni tidentifika, toħloq u topera soluzzjonijiet ta' interoperabbiltà li jimplimentaw il-politiki tal-Unjoni. Sussegwentement, dawn is-soluzzjonijiet jiġu pprovduti għal użu illimitat lil istituzzjonijiet u korpi oħrajn tal-Unjoni, u lil amministrazzjonijiet pubbliċi nazzjonali, reġjonali u lokali, u b'hekk tiġi ffaċilitata l-interazzjoni transfruntiera jew transsettorjali bejniethom. 3. Il-Programm ISA2 jiżviluppa soluzzjonijiet ta' interoperabbiltà b'mod awtonomu jew jikkumplimenta u jappoġġa inizjattivi oħra tal-Unjoni billi jittestja soluzzjonijiet ta' interoperabbiltà bħala inkubatur tas-soluzzjonijiet jew billi jiżgura s-sostenibbiltà tagħhom bħala pont għas-soluzzjonijiet. 4. Il-Programm ISA2 jiġi wara l-programm tal-Unjoni dwar soluzzjonijiet interoperabbli għall-amministrazzjonijiet pubbliċi stabbilit mid-Deċiżjoni Nru 922/2009/KE (aktar 'il quddiem imsejjaħ "il-Programm ISA") u jikkonsolida, jippromwovi u jespandi l-attivitajiet tiegħu. Artikolu 2 Definizzjonijiet Għall-finijiet ta' din id-Deċiżjoni, japplikaw id-definizzjonijiet li ġejjin: (1) "interoperabbiltà" tfisser il-kapaċità ta’ organizzazzjonijiet disparati u diversi li jinteraġixxu lejn għanijiet ta’ benefiċċju u miftiehma b’mod komuni, li jinvolvu l-qsim ta’ informazzjoni u għarfien bejn l-organizzazzjonijiet permezz tal-proċessi tan-negozju li huma jappoġġaw, permezz tal-iskambju ta’ dejta bejn is-sistemi tat-teknoloġija tal-informazzjoni u l-komunikazzjoni (ICT) rispettivi tagħhom; (2) "soluzzjonijiet ta' interoperabbiltà" tfisser oqfsa komuni, servizzi komuni u għodod ġeneriċi li jiffaċilitaw il-kooperazzjoni bejn organizzazzjonijiet differenti u diversi, iffinanzjati u żviluppati b'mod awtonomu mill-Programm ISA2 jew żviluppati b'kooperazzjoni ma' inizjattivi tal-Unjoni oħrajn, fuq il-bażi tar-rekwiżiti identifikati tal-amministrazzjonijiet pubbliċi Ewropej; (3) li taġixxi bħala "inkubatur tas-soluzzjonijiet" ifisser l-iżvilupp ta' soluzzjonijiet ta' interoperabbiltà jew l-appoġġ tagħhom matul il-fażi pilota tagħhom, qabel ma jsiru operazzjonali fi programmi jew inizjattivi tal-Unjoni oħrajn; (4) li taġixxi bħala "pont għas-soluzzjonijiet" ifisser l-iżvilupp ulterjuri tas-soluzzjonijiet interoperabbli li huma operazzjonali bis-sħiħ jew l-appoġġ tagħhom qabel it-twettiq tagħhom f'programmi jew inizjattivi tal-Unjoni oħrajn; (5) "oqfsa komuni" tfisser speċifikazzjonijiet, standards, metodoloġiji, linji gwida, assi semantiċi komuni u approċċi u dokumenti simili; (6) “servizzi komuni” tfisser il-kapaċità organizzazzjonali u teknika li twassal eżitu komuni lill-utenti, inklużi s-sistemi operazzjonali, l-applikazzjonijiet u l-infrastrutturi diġitali ta' natura ġenerika li jissodisfaw rekwiżiti komuni tal-utent f'oqsma politiċi jew żoni ġeografiċi, flimkien mal-governanza operazzjonali ta' appoġġ tagħhom; (7) "għodod ġeneriċi" tfisser sistemi, pjattaformi ta' referenza, pjattaformi kondiviżi u kollaborattivi, u komponenti ġeneriċi li jissodisfaw rekwiżiti komuni tal-utent f'oqsma politiċi jew żoni ġeografiċi; (8) "azzjonijiet" tfisser proġetti, soluzzjonijiet li diġà huma fil-fażi operazzjonali tagħhom u miżuri ta' akkumpanjament; (9) "proġett" tfisser sekwenza limitata fiż-żmien ta' kompiti definiti sew li jindirizzaw ħtiġijiet identifikati tal-utent permezz ta' approċċ f'fażijiet; (10) "miżuri ta' akkumpanjament" tfisser: – miżuri strateġiċi u ta' sensibilizzazzjoni; – miżuri li jappoġġaw il-ġestjoni tal-Programm ISA2; – miżuri f'rabta mal-kondiviżjoni tal-esperjenza u l-iskambju u l-promozzjoni ta' prattika tajba; – miżuri għall-promozzjoni tal-użu mill-ġdid ta' soluzzjonijiet ta' interoperabbiltà eżistenti; – miżuri li jimmiraw lejn il-bini tal-komunità u ż-żieda tal-kapaċità; u – miżuri li jimmiraw lejn l-istabbiliment ta' sinerġiji ma' inizjattivi rilevanti mal-interoperabbiltà f'oqsma oħra tal-politika tal-Unjoni; (11) "Arkitettura Ewropea ta' Referenza għall-Interoperabbiltà (European Interoperability Reference Architecture - EIRA)" tfisser arkitettura bi struttura ġenerika, li tinkludi serje ta' prinċipji u linji gwida li japplikaw għall-implimentazzjoni ta' soluzzjonijiet ta' interoperabbiltà fl-Unjoni Ewropea; (12) "Kartografija Ewropea tal-Interoperabbiltà (European Interoperability Cartography - EIC)" tfisser repożitorju ta' soluzzjonijiet ta' interoperabbiltà għall-amministrazzjonijiet pubbliċi Ewropej ipprovdut mill-istituzzjonijiet tal-Unjoni u l-Istati Membri, ippreżentat f'format komuni u li jikkonforma mal-kriterji speċifiċi tal-użu mill-ġdid u l-interoperabbiltà li jistgħu jiġu rrappreżentati fuq l-EIRA. Artikolu 3 Attivitajiet Il-Programm ISA2 għandu jappoġġa u jippromwovi: (a) il-valutazzjoni, it-titjib, l-istabbiliment, l-industrijalizzazzjoni, l-operat u l-użu mill-ġdid tas-soluzzjonijiet ta' interoperabbiltà transfruntiera jew transsettorjali eżistenti; (b) l-iżvilupp, l-istabbiliment, l-industrijalizzazzjoni, l-operat u l-użu mill-ġdid tas-soluzzjonijiet ta' interoperabbiltà transfruntiera jew transsettorjali ġodda; (c) il-valutazzjoni tal-implikazzjonijiet tal-ICT tal-leġiżlazzjoni tal-Unjoni proposta jew adottata; (d) l-identifikazzjoni ta' diskrepanzi fil-leġiżlazzjoni li jfixklu l-interoperabbiltà bejn l-amministrazzjonijiet pubbliċi Ewropej; (e) l-istabbiliment, iż-żamma u t-titjib tal-EIRA; (f) l-istabbiliment u ż-żamma tal-EIC bħala strument biex jiġi ffaċilitat l-użu mill-ġdid tas-soluzzjonijiet ta' interoperabbiltà eżistenti u biex jiġu identifikati l-oqsma fejn għad hemm nuqqas ta' tali soluzzjonijiet; (g) il-valutazzjoni, l-aġġornament u l-promozzjoni ta' speċifikazzjonijiet u standards komuni eżistenti u l-iżvilupp, l-istabbiliment u l-promozzjoni ta' speċifikazzjonijiet u standards komuni ġodda permezz tal-pjattaformi ta' standardizzazzjoni tal-Unjoni u b'kooperazzjoni mal-organizzazzjoni ta' standardizzazzjoni Ewropej jew internazzjonali kif xieraq; u (h) l-iżvilupp ta' mekkaniżmi li jkejlu u jikkwantifikaw il-benefiċċji tas-soluzzjonijiet ta' interoperabbiltà. Barra minn hekk, il-Programm ISA2 jista' jaġixxi bħala "inkubatur tas-soluzzjonijiet" billi jittestja soluzzjonijiet interoperabbli ġodda, u bħala "pont għas-soluzzjonijiet" billi jopera soluzzjonijiet ta' interoperabbiltà eżistenti. Artikolu 4 Prinċipji ġenerali L-azzjonijiet varati jew li jitkomplew fil-Programm ISA2: (a) ikunu bbażati fuq l-utilità u mmexxija minn ħtiġijiet identifikati; (b) jikkonformaw mal-ġabra ta' prinċipji li ġejja: – is-sussidjarjetà u l-proporzjonalità; – l-iffukar fuq l-utent; – l-inklużjoni u l-aċċessibbiltà; – is-sigurtà u l-privatezza; – il-multilingwiżmu; – is-simplifikazzjoni amministrattiva; – it-trasparenza; – il-preservazzjoni tal-informazzjoni; – il-ftuħ; – l-użu mill-ġdid; – in-newtralità u l-adattabbiltà teknoloġika; u – l-effettività u l-effiċjenza; (c) ikunu estensibbli u applikabbli għal negozji jew oqsma politiċi oħrajn; u (d) juru sostenibbiltà finanzjarja, organizzazzjonali u teknika. Artikolu 5 Azzjonijiet 1. Il-Kummissjoni, b'kooperazzjoni mal-Istati Membri, timplimenta l-azzjonijiet speċifikati fil-programm kontinwu ta’ ħidma stabbilit skont l-Artikolu 7, b'konformità mar-regoli ta' implimentazzjoni stabbiliti fl-Artikolu 6. 2. L-azzjonijiet fil-forma ta' proġetti, fejn xieraq, jikkonsistu fil-fażijiet li ġejjin: – inizjazzjoni; – ippjanar; – eżekuzzjoni; – għeluq; u – monitoraġġ u kontroll. Il-fażijiet ta' proġetti speċifiċi jiġu identifikati u speċifikati fiż-żmien meta l-azzjoni tiġi inkluża fil-programm kontinwu ta’ ħidma. 3. L-implimentazzjoni tal-Programm ISA2 tiġi appoġġata minn miżuri ta' akkumpanjament. Artikolu 6 Ir-regoli ta' implimentazzjoni 1. Fl-implimentazzjoni tal-Programm ISA2, jitqiesu kif dovut l-Istrateġija Ewropea dwar l-Interoperabbiltà, il-Qafas Ewropew tal-Interoperabbiltà u l-aġġornamenti futuri tagħhom. 2. L-involviment tal-akbar għadd possibbli ta' Stati Membri f'proġett jitħeġġeġ. L-Istati Membri jkunu jistgħu jingħaqdu fi proġett fi kwalunkwe stadju u jitħeġġu jagħmlu dan. 3. Sabiex tiġi żgurata l-interoperabbiltà bejn is-sistemi ta' informazzjoni nazzjonali u tal-Unjoni, is-soluzzjonijiet ta' interoperabbiltà jiġu speċifikati b'referenza għall-istandards Ewropej eżistenti u ġodda jew speċifikazzjonijiet disponibbli għall-pubbliku jew miftuħa għall-iskambju tal-informazzjoni u l-integrazzjoni tas-servizzi. 4. L-istabbiliment jew it-titjib ta' soluzzjonijiet ta' interoperabbiltà, fejn xieraq, jibnu jew jiġu akkumpanjati mill-kondiviżjoni tal-esperjenza u l-iskambju u l-promozzjoni tal-prattika tajba. Il-kondiviżjoni tal-esperjenza u l-prattika tajba bejn il-partijiet interessati kollha u l-konsultazzjonijiet pubbliċi rilevanti jitħeġġu. 5. Sabiex jiġi evitat l-irduppjar u jitħaffef l-istabbiliment ta' soluzzjonijiet ta' interoperabbiltà, jitqiesu r-riżultati miksuba minn inizjattivi tal-Unjoni u tal-Istati Membri rilevanti oħrajn fejn xieraq. 6. L-implimentazzjoni ta' soluzzjonijiet ta' interoperabbiltà fil-Programm ISA2, fejn xieraq, tiġi ggwidata mill-EIRA. 7. Is-soluzzjonijiet ta' interoperabbiltà u l-aġġornamenti tagħhom jiġu inklużi fl-EIC u jiġu magħmula disponibbli, fejn xieraq, għall-użu mill-ġdid mill-amministrazzjonijiet pubbliċi Ewropej. 8. Il-Kummissjoni timmonitorja perjodikament l-implimentazzjoni u l-użu mill-ġdid ta' soluzzjonijiet ta' interoperabbiltà fl-Unjoni kollha, bħala parti mill-programm kontinwu ta’ ħidma stabbilit skont l-Artikolu 7. 9. Sabiex jiġu massimizzati s-sinerġiji u jiġu żgurati sforzi kumplimentari u kumbinati, l-azzjonijiet, fejn xieraq, jiġu kkoordinati ma' inizjattivi tal-Unjoni rilevanti oħrajn. 10. L-azzjonijiet u s-soluzzjonijiet ta' interoperabbiltà kollha ffinanzjati fil-Programm ISA2, fejn xieraq, jitħeġġu biex jużaw mill-ġdid is-soluzzjonijiet ta' interoperabbiltà disponibbli. Artikolu 7 Il-programm kontinwu ta’ ħidma 1. Fil-bidu tal-Programm ISA2, il-Kummissjoni tadotta atti ta' implimentazzjoni li jistabbilixxu programm kontinwu ta’ ħidma u temendah mill-inqas darba fis-sena, għall-implimentazzjoni ta' azzjonijiet għall-perjodu ta' applikazzjoni sħiħ ta' din id-Deċiżjoni. Dawk l-atti ta' implimentazzjoni jiġu adottati skont il-proċedura ta' eżami msemmija fl-Artikolu 10(2). Il-programm kontinwu ta’ ħidma jidentifika, jipprijoritizza, jiddokumenta, jagħżel, jiddisinja, jimplimenta u jevalwa l-azzjonijiet imsemmija fl-Artikolu 5, kif ukoll jippromwovi r-riżultati tagħhom. 2. L-inklużjoni ta' azzjonijiet fil-programm kontinwu ta’ ħidma tkun soġġetta għall-konformità ma' ġabra ta' regoli u mal-kriterji ta' ammissjoni qabel ma jiġu inklużi fil-programm kontinwu ta’ ħidma. Dawk ir-regoli u l-kriterji u kull emenda tagħhom ikunu parti integrali tal-programm kontinwu ta’ ħidma. 3. Proġett li oriġinarjament ġie varat u żviluppat fil-Programm ISA jew inizjattiva oħra tal-Unjoni jista' jiġi inkluż fil-programm kontinwu ta’ ħidma fi kwalunkwe fażi tiegħu. Artikolu8 Dispożizzjonijiet baġitarji 1. Il-fondi jiġu rilaxxati kull meta proġett jew soluzzjoni fil-fażi operazzjonali tagħhom jiġu inklużi fil-programm kontinwu ta’ ħidma jew wara t-tlestija b'suċċess ta' fażi tal-proġett kif definit fil-programm kontinwu ta’ ħidma u kull emenda tiegħu. 2. L-emendi għall-programm kontinwu ta’ ħidma li jikkonċernaw l-allokazzjonijiet baġitarji ta' aktar minn EUR 400 000 għal kull azzjoni jiġu adottati skont il-proċedura ta' eżami msemmija fl-Artikolu 10(2). 3. L-azzjonijiet fil-Programm ISA2 jistgħu jirrikjedu l-akkwist ta' servizzi esterni, li jiġi soġġett għar-regoli tal-UE dwar l-akkwist kif stabbilit fir-Regolament (UE, Euratom) Nru 966/2012. Artikolu9 L-azzjonijiet u s-soluzzjonijiet ta' interoperabbiltà li huma eliġibbli għall-finanzjament 1. L-iżvilupp, l-istabbiliment u t-titjib ta' oqfsa komuni u għodod ġeneriċi jiġu ffinanzjati mill-Programm ISA2. L-użu tat-tali oqfsa u għodod jiġi ffinanzjat mill-utenti. 2. L-iżvilupp, l-istabbiliment, l-industrijalizzazzjoni u t-titjib ta' servizzi komuni jiġu ffinanzjati mill-Programm ISA2. Operazzjoni ċentralizzata ta' dawn is-servizzi fil-livell tal-Unjoni tista' tiġi ffinanzjata wkoll mill-Programm, fil-każijiet fejn din l-operazzjoni titqies mill-Kummissjoni bħala waħda li sservi lill-interessi tal-Unjoni u tkun ġustifikata kif dovut fil-programm kontinwu ta’ ħidma. Fil-każijiet l-oħra kollha, l-użu ta' dawk is-servizzi jiġi ffinanzjat b'mezzi oħrajn. 3. Is-soluzzjonijiet ta' interoperabbiltà meħuda mill-Programm ISA2 bħala "inkubatur tas-soluzzjonijiet" jew bħala "pont għas-soluzzjonijiet" jiġu ffinanzjati mill-Programm sakemm jittieħdu minn programmi jew inizjattivi oħrajn. 4. Il-miżuri ta' akkumpanjament jiġu ffinanzjati mill-Programm. Artikolu10 Il-Kumitat 1. Il-Kummissjoni tiġi assistita mill-Kumitat dwar Soluzzjonijiet ta' Interoperabbiltà għall-Amministrazzjonijiet Pubbliċi, Negozji u Ċittadini Ewropej (il-Kumitat ISA2) stabbilit fir-Regolament (UE) Nru 182/2011. 2. Meta ssir referenza għal dan il-paragrafu, japplika l-Artikolu 5 tar-Regolament (UE) Nru 182/2011. 3. Minħabba raġunijiet ġustifikati importanti ħafna ta' urġenza, il-Kummissjoni tadotta minnufih atti ta' implimentazzjoni applikabbli skont il-proċedura msemmija fl-Artikolu 8 tar-Regolament (UE) Nru 182/2011. Dawk l-atti jibqgħu fis-seħħ għal perjodu li ma jaqbiżx sitt xhur. Artikolu11 Monitoraġġ u evalwazzjoni 1. Il-Kummissjoni u l-Kumitat ISA2 jimmonitorjaw b'mod regolari l-implimentazzjoni u l-impatt tal-Programm ISA2 u s-sodisfazzjoni tal-utenti bih. Huma jesploraw ukoll sinerġiji ma' programmi tal-Unjoni kumplimentari. 2. Il-Kummissjoni tirrapporta annwalment lill-Kumitat ISA2 dwar l-implimentazzjoni tal-Programm. 3. Il-Programm ikun soġġett għal evalwazzjoni interim u evalwazzjoni finali u r-riżultati tagħhom jiġu kkomunikati lill-Parlament Ewropew u lill-Kunsill sal-31 ta' Diċembru 2018 u l-31 ta' Diċembru 2021 rispettivament. F'dan il-kuntest, il-kumitat responsabbli tal-Parlament jista' jistieden lill-Kummissjoni tippreżenta r-riżultati tal-evalwazzjoni u twieġeb id-domandi mqajma mill-membri tiegħu. 4. L-evalwazzjonijiet jeżaminaw kwistjonijiet bħal pereżempju r-rilevanza, l-effettività, l-effiċjenza, l-utilità, is-sostenibbiltà u l-koerenza tal-azzjonijiet tal-Programm. Barra minn hekk, l-evalwazzjoni finali teżamina l-punt sa fejn il-Programm laħaq l-għan tiegħu. 5. Il-prestazzjoni tal-Programm tiġi vvalutata bi tqabbil mal-għan stabbilit fl-Artikolu 1 u l-azzjonijiet tal-programm kontinwu ta’ ħidma. L-għan jitkejjel b'mod partikolari permezz tal-għadd ta' fatturi determinanti ewlenin tal-interoperabbiltà u permezz tal-għadd ta' strumenti ta' appoġġ għall-amministrazzjonijiet pubbliċi mwassla lill-amministrazzjonijiet pubbliċi Ewropej u użati minnhom. L-indikaturi għall-kejl tar-riżultat u l-impatt tal-Programm jiġu definiti fil-programm kontinwu ta’ ħidma. 6. L-evalwazzjonijiet jeżaminaw ukoll il-benefiċċji tal-azzjonijiet lill-Unjoni għall-avvanz tal-politiki komuni, jidentifikaw l-oqsma għat-titjib potenzjali u jivverifikaw is-sinerġiji ma' inizjattivi tal-Unjoni oħrajn fil-qasam tal-interoperabbiltà transfruntiera jew transsettorjali u l-modernizzazzjoni tal-amministrazzjonijiet pubbliċi Ewropej. 7. L-azzjonijiet kompluti jew sospiżi jibqgħu soġġetti għall-evalwazzjoni globali tal-programm. Dawn jiġu mmonitorjati fir-rigward tal-pożizzjoni tagħhom fil-pajsaġġ kumplessiv tas-soluzzjonijiet ta' interoperabbiltà fl-Ewropa u evalwati f'termini ta' adozzjoni mill-utent, l-użu u l-użu mill-ġdid. 8. L-evalwazzjoni tal-Programm ISA2 tinkludi, fejn japplika, informazzjoni li tirrigwarda: (a) il-benefiċċji kwantifikabbli li jagħtu s-soluzzjonijiet ta' interoperabbiltà billi jorbtu l-ICT mal-ħtiġijiet tal-utenti; (b) l-impatt pożittiv kwantifikabbli tas-soluzzjonijiet interoperabbli bbażati fuq l-ICT. Artikolu 12 Kooperazzjoni internazzjonali 1. Il-Programm ISA2 ikun miftuħ għall-parteċipazzjoni mill-pajjiżi taż-Żona Ekonomika Ewropea u l-pajjiżi kandidati fil-qafas tal-ftehimiet rispettivi tagħhom mal-Unjoni. 2. Il-kooperazzjoni ma' pajjiżi terzi u organizzazzjonijiet jew korpi internazzjonali oħrajn titħeġġeġ, notevolment fil-qafas tas-Sħubiji Ewro-Mediterranji u tal-Lvant u mal-pajjiżi fil-viċinat, b'mod partikolari dawk tar-reġjuni tal-Balkani tal-Punent u tal-Baħar l-Iswed. Il-kost relatat ma għandux jiġi kopert mill-Programm ISA2. 3. Fejn xieraq, il-Programm jippromwovi l-użu mill-ġdid tas-soluzzjonijiet tiegħu mill-pajjiżi terzi. Artikolu 13 Inizjattivi mhux tal-Unjoni Bla ħsara għall-politiki l-oħra tal-Unjoni, is-soluzzjonijiet ta' interoperabbiltà stabbiliti u operati mill-Programm ISA2 jistgħu jintużaw minn inizjattivi mhux tal-Unjoni, għal finijiet mhux kummerċjali, sakemm ma jkunx hemm kostijiet addizzjonali għall-baġit ġenerali tal-Unjoni u l-għan ewlieni tal-Unjoni tas-soluzzjoni interoperabbli ma jiġix kompromess. Artikolu 14 Dispożizzjonijiet finanzjarji 1. Il-pakkett finanzjarju għall-implimentazzjoni tal-azzjoni tal-Unjoni f'din id-Deċiżjoni għall-perjodu tal-applikazzjoni tagħha jkun ta' EUR 130 928 000. 2. L-approprjazzjonijiet annwali jiġu awtorizzati mill-awtorità baġitarja fil-limiti tal-qafas finanzjarju. 3. L-allokazzjoni finanzjarja għall-Programm tista' wkoll tkopri l-ispejjeż għall-attivitajiet ta' tħejjija, monitoraġġ, kontroll, awditjar u evalwazzjoni li huma meħtieġa fuq bażi regolari għall-ġestjoni tal-programm u l-kisba tal-għanijiet tiegħu. Artikolu 15 Dħul fis-seħħ Din id-Deċiżjoni tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea. Hija tapplika mill-1 ta' Jannar 2016 sal-31 ta' Diċembru 2020. Magħmul fi Brussell, Għall-Parlament Ewropew Għall-Kunsill Il-President Il-President DIKJARAZZJONI FINANZJARJA LEĠIŻLATTIVA 1. QAFAS TAL-PROPOSTA/INIZJATTIVA 1.1. Titolu tal-proposta/inizjattiva 1.2. Qasam/oqsma tal-politika/i kkonċernata/i fl-istruttura ABM/ABB 1.3. Natura tal-proposta/inizjattiva 1.4. Għan(ijiet) 1.5. Bażi għall-proposta/inizjattiva 1.6. Tul taż-żmien u impatt finanzjarju 1.7. Metodu(i) ta’ ġestjoni previst(i) 2. MIŻURI TA’ ĠESTJONI 2.1. Regoli ta’ monitoraġġ u rappurtar 2.2. Sistema ta' ġestjoni u kontroll 2.3. Miżuri għall-prevenzjoni ta’ frodi u irregolaritajiet 3. IMPATT FINANZJARJU STMAT TAL-PROPOSTA/INIZJATTIVA 3.1. Intestatura/i tal-qafas finanzjarju pluriennali u l-linja/i baġitarja/i tan-nefqa affettwata/i 3.2. Impatt stmat fuq in-nefqa 3.2.1. Sommarju tal-impatt stmat fuq in-nefqa 3.2.2. Impatt stmat fuq l-approprjazzjonijiet operazzjonali 3.2.3. Impatt stmat fuq l-approprjazzjonijiet ta’ natura amministrattiva 3.2.4. Kompatibbiltà mal-qafas finanzjarju pluriennali kurrenti 3.2.5. Kontribuzzjonijiet minn partijiet terzi 3.3. Impatt stmat fuq id-dħul DIKJARAZZJONI FINANZJARJA LEĠIŻLATTIVA 1. QAFAS TAL-PROPOSTA/INIZJATTIVA 1.1. Titolu tal-proposta/inizjattiva Deċiżjoni tal-Parlament Ewropew u tal-Kunsill dwar soluzzjonijiet ta' interoperabbiltà għall-amministrazzjonijiet pubbliċi, in-negozji u ċ-ċittadini Ewropej (ISA2) 1.2. Qasam/oqsma tal-politika kkonċernata/i fl-istruttura ABM/ABB[64] Teknoloġiji tal-Informazzjoni u l-Komunikazzjoni — Programm operazzjonali taħt it-Titolu 26: L-amministrazzjoni tal-Kummissjoni Attività: 26 03 Servizzi għall-amministrazzjonijiet pubbliċi, in-negozji u ċ-ċittadini 1.3. Natura tal-proposta/inizjattiva ü Il-proposta/inizjattiva hija relatata ma’ azzjoni ġdida ¨ Il-proposta/inizjattiva hija relatata ma’ azzjoni ġdida li ssegwi proġett pilota/azzjoni preparatorja[65] ¨ Il-proposta/inizjattiva hija relatata mal-estensjoni ta’ azzjoni eżistenti ¨ Il-proposta/inizjattiva hija relatata ma’ azzjoni diretta mill-ġdid lejn azzjoni ġdida 1.4. Għan(ijiet) 1.4.1. L-għan(ijiet) strateġiku/ċi pluriennali tal-Kummissjoni fil-mira tal-proposta/inizjattiva L-għan ġenerali huwa li tiġi ffaċilitata l-interazzjoni transfrutiera jew transsettorjali elettronika, effiċjenti u effettiva bejn l-amministrazzjonijiet pubbliċi Ewropej u bejn dawn, iċ-ċittadini u n-negozji, sabiex jitwasslu s-servizzi pubbliċi elettroniċi li jappoġġaw l-implimentazzjoni tal-politiki u l-attivitajiet tal-Unjoni u l-iskambju ta' informazzjoni tas-settur pubbliku. L-għanijiet speċifiċi huma li: - jitjiebu, jiġu operati u jintużaw mill-ġdid is-soluzzjonijiet ta' interoperabbiltà transfruntiera jew transsettorjali eżistenti; - jitjiebu, jiġu operati u jintużaw mill-ġdid is-soluzzjonijiet ta' interoperabbiltà transfruntiera jew transsettorjali eżistenti; - jiġu vvalutati l-implikazzjonijiet tal-ICT tal-leġiżlazzjoni tal-Unjoni proposta jew adottata u jiġu identifikati l-oqsma li fihom il-leġiżlazzjoni ġdida tista' tippromwovi l-interoperabbiltà; - tinħoloq Arkitettura Ewropea ta' Referenza għall-Interoperabbiltà (EIRA) biex tintuża bħala l-għodda għall-bini u l-valutazzjoni tas-soluzzjonijiet ta' interoperabbiltà; - jinħoloq strument biex jiġi ffaċilitat l-użu mill-ġdid tas-soluzzjonijiet ta' interoperabbiltà eżistenti u biex jiġu identifikati l-oqsma fejn għad hemm nuqqas ta' tali soluzzjonijiet; - jiġu vvalutati u promossi l-ispeċifikazzjonijiet u l-istandards komuni eżistenti u jiġu żviluppati speċifikazzjonijiet u standards komuni ġodda; u - jiġi introdott mekkaniżmu li jkejjel u jikkwantifika l-benefiċċji tas-soluzzjonijiet ta' interoperabbiltà. 1.4.2. Għan(ijiet) speċifiku/ċi u l-attività/ajiet ABM/ABB ikkonċernata/i L-għan speċifiku Nru 26 It-twettiq interoperabbli ta' servizzi tal-gvern elettroniku pan-Ewropej għall-amministrazzjonijiet pubbliċi, in-negozji u ċ-ċittadini - L-investiment f'amministrazzjonijiet pubbliċi moderni — soluzzjonijiet ta' interoperabbiltà Attività/ajiet ABM/ABB ikkonċernata/i Attività ABB 26.03: Servizzi għall-amministrazzjonijiet pubbliċi, in-negozji u ċ-ċittadini 1.4.3. Riżultat(i) u impatt mistenni(ja) Speċifika l-effetti li l-proposta/inizjattiva għandu jkollha fuq il-benefiċjarji/gruppi fil-mira. L-iżvilupp ta' soluzzjonijiet ta' interoperabbiltà aħjar għall-amministrazzjonijiet pubbliċi Ewropej u bejniethom u n-negozji/iċ-ċittadini se jtejjeb b'mod sinifikanti l-iskambju ta' informazzjoni bejn l-Istati Membri u joħloq opportunitajiet għal tnaqqis sinifikanti fil-kost. Permezz tal-Programm ISA2, DIGIT se jaħdem, flimkien ma' servizzi oħra tal-Kummissjoni u b'kooperazzjoni mill-qrib mal-Istati Membri u partijiet interessati oħra, fuq il-fatturi determinanti ewlenin tal-interoperabbiltà, l-appoġġ għall-implimentazzjoni effettiva tal-politiki u l-leġiżlazzjoni tal-UE, u l-iffaċilitar tat-twettiq tas-servizzi pubbliċi elettroniċi għall-użu mill-amministrazzjonjiet pubbliċi Ewropej u l-appoġġ tagħhom. Dan jappoġġa b'mod attiv il-modernizzazzjoni tal-amministrazzjonijiet pubbliċi Ewropej għall-benefiċċju tal-inizjattivi tal-Unjoni, l-Istati Membri, in-negozji u ċ-ċittadini. 1.4.4. Indikaturi tar-riżultati u l-impatt Speċifika l-indikaturi għall-monitoraġġ tal-implimentazzjoni tal-proposta/inizjattiva. Il-Kummissjoni identifikat għan ġenerali u ġabra ta' għanijiet speċifiċi (ara l-paragrafu 1.4.1). Il-kisba ta' dawn l-għanijiet hija mistennija li tikkontribwixxi għall-indikaturi tal-eżitu li bihom il-"loġika ta' intervent" tal-Programm ikun jista' jitkejjel b'mod formali. L-indikaturi u r-riżultati mistennija ġew żviluppati fl-evalwazzjoni ex-ante u huma stabbiliti fid-dokument ta' akkumpanjament rilevanti. L-għanijiet, l-eżiti u l-indikaturi speċifiċi jaqgħu taħt il-ħames kategoriji ewlenin li ġejjin li jirrappreżentaw il-linji ta' azzjoni fil-Programm: – fatturi determinanti ewlenin tal-interoperabbiltà; – appoġġ għall-implimentazzjoni effettiva tal-leġiżlazzjoni tal-UE; – strumenti ta' appoġġ għall-amministrazzjonijiet pubbliċi; – miżuri ta' akkumpanjament; u – il-monitoraġġ tal-attivitajiet. L-impatt baġitarju tal-Programm jinsab fit-Tabella 3.2.2. L-evalwazzjoni tal-Programm se teżamina kwistjonijiet bħal pereżempju r-rilevanza, l-effettività, l-effiċjenza, l-utilità, is-sostenibbiltà u l-koerenza tal-azzjonijiet u tivvaluta l-prestazzjoni bi tqabbil mal-għan tal-Programm u l-programm kontinwu ta’ ħidma. 1.5. Bażi għall-proposta/inizjattiva 1.5.1. Rekwiżit(i) li jrid(u) jiġi/u ssodisfat(i) fuq medda qasira jew medda twila ta’ żmien Il-Programm ISA2, se jkollu jissodisfa l-ħtieġa li jinħolqu fatturi determinanti ewlenin tal-interoperabbiltà, jappoġġa l-implimentazzjoni effettiva tal-leġiżlazzjoni tal-Unjoni, jipprovdi strumenti ta' appoġġ lill-amministrazzjonjiet pubbliċi Ewropej u jibni fuq oqfsa komuni eżistenti jew ġodda, servizzi komuni, u għodod ġeneriċi li jistgħu jerġgħu jintużaw. Dawn il-ħtiġijiet ġew identifikati permezz ta' skambji ta' opinjonijiet ma' dawk involuti f'oqsma oħrajn tal-politika tal-Unjoni u r-rappreżentanti tal-Istati Membri, permezz tal-evalwazzjoni ex-ante u permezz tal-konsultazzjoni formali deskritta fil-memorandum ta' spjegazzjoni. Il-benefiċjarji ewlenin tal-attivitajiet fil-Programm se jkunu l-amministrazzjonjiet pubbliċi Ewropej. In-negozji u ċ-ċittadini se jibbenefikaw b'mod indirett permezz tal-provvista ta' servizzi mill-amministrazzjonijiet pubbliċi. 1.5.2. Il-valur miżjud tal-involviment tal-UE L-oqsma ta' attività kollha tal-Programm ISA2 huma fir-responsabbiltà kondiviża tal-Istati Membri u l-Unjoni Ewropea. Għalhekk, il-Programm se jintervjeni biss fil-każijiet ta' valur miżjud Ewropew li jista' jintwera, kif speċifikat fil-memorandum ta' spjegazzjoni. Il-kumitat ta' ġestjoni tal-Programm se jiżgura l-koerenza u l-komplementarjetà mal-attivitajiet fil-livell tal-Istati Membri. Fil-livell tal-Unjoni, il-koordinazzjoni bejn is-servizzi se tiżgura li l-attivitajiet ikunu allinjati ma' dawk f'oqsma ta' politika oħrajn (pereżempju s-Semestru Ewropew, rapporti/rakkomandazzjonijiet speċifiċi għal kull pajjiż) u mal-Faċilità Nikkollegaw l-Ewropa (CEF) u l-pilastru II tal-Aġenda Diġitali dwar l-interoperabbiltà u l-istandards, bi ħsieb li jiġu mmassimizzati l-koerenza u s-sinerġiji. Il-kooperazzjoni u l-koordinazzjoni mill-qrib mal-Istati Membri u oqsma ta' politika oħrajn se jgħinu lill-Programm biex kontinwament jivvaluta l-ħtiġijiet reali, il-proporzjonalità tal-attivitajiet u r-rispett tas-sussidjarjetà. Kif enfasizzat fil-memorandum ta' spjegazzjoni, il-Programm ISA2 se jżid valur primarjament finanzjarju u ekonomiku lill-intervent tal-Unjoni u jikkontribwixxi għall-infurzar u l-implimentazzjoni tal-politiki u l-leġiżlazzjoni tal-Unjoni, bil-kisba ta' sinerġiji konsiderevoli permezz tal-koordinazzjoni bejn il-fruntieri jew is-setturi. 1.5.3. Lezzjonijiet li ttieħdu minn esperjenzi simili fil-passat Ir-rapport tal-Kummissjoni lill-Parlament Ewropew u lill-Kunsill dwar l-evalwazzjoni interim tal-Programm ISA preċedenti jenfasizza l-konklużjonijiet fil-maġġoranza pożittivi tal-evalwazzjoni. Ir-rakkomandazzjonijiet kollha ġew indirizzati fil-Programm ISA2 il-ġdid. 1.5.4. Kompatibbbiltà u sinerġija possibbli ma' strumenti xierqa oħrajn Kif iddikjarat fil-memorandum ta' spjegazzjoni, il-koerenza mas-CEF u l-kumplementarjetà magħha hija żgurata u hija mistennija li twassal għal sinerġiji. 1.6. Tul taż-żmien u impatt finanzjarju ü Proposta/inizjattiva ta’ tul ta’ żmien limitat – ü Proposta/inizjattiva fis-seħħ mill-1.1.2016 sal-31.12.2020 – ¨ Impatt finanzjarju minn [SSSS] sa [SSSS] ¨ Proposta/inizjattiva ta’ tul ta’ żmien mhux limitat – Implimentazzjoni b'perjodu tal-bidu minn SSSS sa SSSS, – segwitu minn operazzjoni fuq skala sħiħa. 1.7. Management mode(s) planned[66] ü Ġestjoni diretta mill-Kummissjoni – ü mid-dipartimenti tagħha, inkluż mill-persunal tagħha fid-delegazzjonijiet tal-Unjoni; – ¨ mill-aġenziji eżekuttivi; ¨ Ġestjoni kondiviża mal-Istati Membri ¨ Ġestjoni indiretta permezz tad-delega ta' kompiti ta' implimentazzjoni lil: – ¨ pajjiżi terzi jew il-korpi li jkunu nnominaw; – ¨ organizzazzjonijiet internazzjonali u l-aġenziji tagħhom (għandhom jiġu speċifikati); – ¨il-BEI u l-Fond Ewropew tal-Investiment; – ¨ korpi msemmijin fl-Artikoli 208 u 209 tar-Regolament Finanzjarju; – ¨ korpi tal-liġi pubblika; – ¨ korpi rregolati mil-liġi privata b'missjoni ta' servizz pubbliku sal-punt li jipprovdu garanziji finanzjarji xierqa; – ¨ korpi rregolati mil-liġi privata ta' Stat Membru li huma inkarigati biex jimplimentaw sħubija pubblika-privata u li jipprovdu garanziji finanzjarji xierqa; – ¨ persuni inkarigati biex jimplimentaw azzjonijiet speċifiċi fil-PESK skont it-Titolu V tat-TUE, u identifikati fl-att bażiku rilevanti. – Jekk ikun indikat aktar minn metodu wieħed ta’ ġestjoni, jekk jogħġbok agħti d-dettalji fit-taqsima “Kummenti”. Kummenti Il-Programm ISA2 se jibda fl-1 ta' Jannar 2016. 2. MIŻURI TA’ ĠESTJONI 2.1. Regoli ta’ monitoraġġ u rappurtar Speċifika l-frekwenza u l-kundizzjonijiet Il-monitoraġġ regolari tal-implimentazzjoni tal-programm huwa ppjanat skont il-prinċipju ta' ġestjoni finanzjarja tajba u l-proċeduri amministrattivi tal-Kummissjoni. Il-monitoraġġ se jinkludi rappurtar annwali lill-kumitat ta' ġestjoni dwar il-progress li sar fl-implimentazzjoni tal-attivitajiet appoġġati. Il-Programm se jkun soġġett għal evalwazzjoni interim u evalwazzjoni finali u r-riżultati tagħhom se jiġu kkomunikati lill-Parlament Ewropew u lill-Kunsill sal-31 ta' Diċembru 2018 u l-31 ta' Diċembru 2021 rispettivament. F'dan il-kuntest, il-kumitat responsabbli tal-Parlament jista' jistieden lill-Kummissjoni tippreżenta r-riżultati tal-evalwazzjoni u twieġeb id-domandi mqajma mill-membri tiegħu. 2.2. Sistema ta' ġestjoni u kontroll 2.2.1. Riskju(i) identifikat(i) Twettqet evalwazzjoni ex-ante sabiex takkumpanja l-proposta għad-Deċiżjoni. Kif dovut, ir-rakkomandazzjonijiet speċifiċi li jirriżultaw minn din u mill-evalwazzjoni interim tal-Programm ISA ġew meqjusa. Ċerti riskji identifikati fir-rakkomandazzjonijiet huma indirizzati bir-reqqa fil-proposta. Il-Programm ISA2 se jiżviluppa u jappoġġa lill-Kartografija Ewropea tal-Interoperabbiltà (EIC) bħala strument għat-traċċar u l-analiżi tal-pajsaġġ tal-interoperabbiltà fl-Ewropa u għall-identifikazzjoni ta' soluzzjonijiet li huma disponibbli u dawk li għad jonqos. Fuq dik il-bażi, se jkompli jappoġġa s-soluzzjonijiet eżistenti, joħloq soluzzjonijiet ġodda u jaġixxi bħala faċilitatur għas-soluzzjonijiet ta' interoperabbiltà li jirriżultaw minn inizjattivi oħrajn tal-Unjoni li jistgħu jsiru operazzjonali fil-mezzi tat-twettiq tas-servizzi diġitali tal-Unjoni. Għalhekk se jevita li jkun hemm irduppjar tal-isforzi, isaħħaħ il-kollaborazzjoni bejn l-Istati Membri u s-servizzi tal-Kummissjoni, u jippromwovi b'mod attiv l-użu mill-ġdid ta' soluzzjonjiet eżistenti. 2.2.2. Informazzjoni li tikkonċerna s-sistema ta' kontroll interna stabbilita Il-metodi ta' kontroll eżistenti applikati mill-Kummissjoni se jkopru l-approprjazzjonijiet fil-Programm. 2.2.3. Stima tal-ispejjeż u l-benefiċċji tal-kontrolli u l-valutazzjoni tal-livell mistenni tar-riskju ta' żball Huwa previst għadd kbir ta' mekkaniżmi ta' kontroll finanzjarji u amministrattivi. Il-Programm se jiġi implimentat permezz tal-akkwist pubbliku skont ir-regoli u l-proċeduri fir-Regolament Finanzjarju. 2.3. Miżuri għall-prevenzjoni ta’ frodi u irregolaritajiet 2.3.1. Speċifika l-miżuri ta’ prevenzjoni u protezzjoni eżistenti jew previsti Ir-regoli u l-proċeduri tal-akkwist pubbliku japplikaw tul il-proċess kollu; dawn jinkludu: – l-istabbiliment tal-programm ta' ħidma, soġġett għall-opinjoni tal-kumitat ta' ġestjoni, bi tragwardi għar-rilaxx tal-finanzjament sabiex tiġi żgurata l-kontrollabbiltà tal-kisbiet u l-kostijiet; – l-abbozzar xieraq tal-ispeċifikazzjonijiet tal-offerti sabiex tiġi żgurata l-kontrollabbiltà tal-kisbiet tar-riżultati rikjesti u tal-kostijiet imġarrba; – l-analiżi kwalitattiva u finanzjarja tal-offerti; – l-involviment ta' dipartimenti oħrajn tal-Kummissjoni matul il-proċess kollu; – il-verifika tar-riżultati u l-eżami tal-fatturi qabel il-ħlas, f'bosta livelli; u – awditjar intern. 3. IMPATT FINANZJARJU STMAT TAL-PROPOSTA/INIZJATTIVA 3.1. Intestatura/i tal-qafas finanzjarju pluriennali u l-intestatura/i baġitarja/i tan-nefqa affettwata/i · Intestaturi baġitarji eżistenti Skont l-ordni tal-intestaturi tal-QFP u tal-intestaturi baġitarji. Intestatura tal-QFP || Intestatura baġitarja || Tip ta' nefqa || Kontribuzzjoni Numru […][Intestatura ………………………………………...……….] || Diff/Mhux Diff. ([67]) || mill-pajjiżi tal-EFTA[68] || mill-pajjiżi kandidati[69] || minn pajjiżi terzi || skont it-tifsira tal-Artikolu 21(2)(b) tar-Regolament Finanzjarju 1A || 26.01.04.01 Appoġġ għan-nefqa għas-soluzzjonijiet tal-interoperabbiltà għall-amministrazzjonijiet pubbliċi Ewropej || Mhux diff. || IVA || IVA || LE || LE · Intestaturi baġitarji ġodda mitluba Skont l-ordni tal-intestaturi tal-QFP u tal-intestaturi baġitarji. Intestatura tal-QFP || Intestatura baġitarja || Tip ta' nefqa || Kontribuzzjoni Numru […][Intestatura ………………………………………...……….] || Diff./Mhux Diff. || mill-pajjiżi tal-EFTA || mill-pajjiżi kandidati || minn pajjiżi terzi || skont it-tifsira tal-Artikolu 21(2)(b) tar-Regolament Finanzjarju 1A || 26.03.01.01 Soluzzjonijiet tal-interoperabbiltà għall-amministrazzjonijiet pubbliċi, in-negozji u ċ-ċittadini Ewropej[70] (ISA2) || Diff. || IVA || IVA || LE || LE 1A || 26.03.01.51 It-tlestija tal-azzjonijiet iffinanzjati mis-Soluzzjonijiet tal-interoperabbiltà għall-Amministrazzjonijiet Pubbliċi Ewropej (ISA) || Diff. || IVA || IVA || LE || LE 3.2. Impatt stmat fuq in-nefqa 3.2.1. Sommarju tal-impatt stmat fuq in-nefqa miljuni ta' EUR (sa tliet ċifri wara l-punt deċimali) Intestatura tal-QFP || Numru || 1A — Kompetittività għat-tkabbir u l-impjiegi DĠ: DIGIT || || || 2016 || 2017 || 2018 || 2019 || 2020 || || || TOTAL  Approprjazzjonijiet operazzjonali || || || || || || || || Numru tal-intestatura baġitarja || Impenji || (1) || 24.448 || 25.115 || 25.783 || 26.452 || 27.130 || || || 128.928 Pagamenti || (2) || 6.500 || 23.800 || 24.500 || 26.000 || 48.128 || || || 128.928 Approprjazzjonijiet ta' natura amministrattiva ffinanzjati mill-pakkett għall-programmi speċifiċi[71] || || || || || || || || Numru tal-intestatura baġitarja || || (3) || 0.400 || 0.400 || 0.400 || 0.400 || 0.400 || || || 2.000 TOTAL tal-approprjazzjonijiet għad-DĠ DIGIT || Impenji || =1+1a +3 || 24.848 || 25.515 || 26.183 || 26.852 || 27.530 || || || 130.928 Pagamenti || =2+2a +3 || 6.900 || 24.200 || 24.900 || 26.400 || 48.528 || || || 130.928  TOTAL tal-approprjazzjonijiet operazzjonali || Impenji || (4) || 24.848 || 25.515 || 26.183 || 26.852 || 27.530 || || || 130.928 Pagamenti || (5) || 6.900 || 24.200 || 24.900 || 26.400 || 48.528 || || || 130.928  TOTAL tal-approprjazzjonijiet ta' natura amministrattiva ffinanzjati mill-pakkett għall-programmi speċifiċi || (6) || || || || || || || || TOTAL tal-approprjazzjonijiet għall-INTESTATURA 1A tal-QFP || Impenji || =4+ 6 || 24.848 || 25.515 || 26.183 || 26.852 || 27.530 || || || 130.928 Pagamenti || =5+ 6 || 6.900 || 24.200 || 24.900 || 26.400 || 48.528 || || || 130.928 Intestatura tal-QFP || 5 || Nefqa amministrattiva miljuni ta' EUR (sa tliet ċifri wara l-punt deċimali) || || || 2016 || 2017 || 2018 || 2019 || 2020 || || || TOTAL DĠ: DIGIT ||  Riżorsi umani || 2.416 || 2.416 || 2.416 || 2.416 || 2.416 || || || 12.080  Nefqa amministrattiva oħra || 0.120 || 0.120 || 0.120 || 0.120 || 0.120 || || || 0.600 TOTAL DĠ DIGIT || Approprjazzjonijiet || 2.536 || 2.536 || 2.536 || 2.536 || 2.536 || || || 12.680 TOTAL tal-approprjazzjonijiet għall-INTESTATURA 5 tal-QFP || (Impenji totali = Pagamenti totali) || 2.536 || 2.536 || 2.536 || 2.536 || 2.536 || 2.536 || || 12.680 miljuni ta' EUR (sa tliet ċifri wara l-punt deċimali) || || || 2016 || 2017 || 2018 || 2019 || 2020 || || || TOTAL TOTAL tal-approprjazzjonijiet għall-INTESTATURA minn 1 sa 5 tal-QFP || Impenji || 27.384 || 28.051 || 28.719 || 29.388 || 30.066 || || || 143.608 Pagamenti || 9.436 || 26.736 || 27.436 || 28.936 || 51.064 || || || 143.608 3.2.2. Impatt stmat fuq l-approprjazzjonijiet operazzjonali – ¨ Il-proposta/inizjattiva ma teħtieġ l-ebda użu ta' approprjazzjonijiet operazzjonali – ü Il-proposta/inizjattiva tirrikjedi l-użu ta’ approprjazzjonijiet operazzjonali, kif spjegat hawn taħt: L-approprjazzjonijiet ta' impenn f’miljuni ta' EUR (sa tliet ċifri wara l-punt deċimali) Indika għanijiet u riżultati ò || || || 2016 || 2017 || 2018 || 2019 || 2020 || || || TOTAL RIŻULTATI Tip[72] || Il-kost medju || Numru || Kost || Numru || Kost || Numru || Kost || Numru || Kost || Numru || Kost || Numru || Kost || Numru || Kost || Numru totail || Kost totali GĦAN SPEĊIFIKU skont il-paragrafu 1.4.1 u 1.4.4 || || || || || || || || || || || || || || || || atturi determinanti ewlenin tal-interoperabbiltà || || || || 6.000 || || 6.000 || || 6.000 || || 7.000 || || 7.000 || || || || || || 32.000 Appoġġ għall-implimentazzjoni effettiva tal-leġiżlazzjoni tal-UE || || || || 10.000 || || 12.000 || || 12.000 || || 14.000 || || 14.000 || || || || || || 62.000 Strumenti ta' appoġġ għall-amministrazzjonijiet pubbliċi Ewropej || || || || 3.000 || || 3.500 || || 4.000 || || 4.500 || || 4.500 || || || || || || 19.500 Miżuri ta' akkumpanjament || || || || 2.550 || || 2.550 || || 2.550 || || 2.550 || || 2.550 || || || || || || 12.750 Attivitajiet ta' monitoraġġ || || || || 0.535 || || 0.535 || || 0.535 || || 0.535 || || 0.535 || || || || || || 2.675 KOST TOTALI || || 22.094 || || 24.594 || || 25.094 || || 28.594 || || 28.594 || || || || || || 128.925 3.2.3. Impatt stmat fuq l-approprjazzjonijiet ta’ natura amministrattiva 3.2.3.1. Sommarju – ¨ Il-proposta/inizjattiva ma teħtieġ l-ebda użu ta' approprjazzjonijiet ta' natura amministrattiva – ü Il-proposta/inizjattiva teħtieġ l-użu ta’ approprjazzjonijiet ta' natura amministrattiva, kif spjegat hawn taħt: miljuni ta' EUR (sa tliet ċifri wara l-punt deċimali) || 2016 || 2017 || 2018 || 2019 || 2020 || || || TOTAL INTESTATURA 5 tal-QFP || || || || || || || || Riżorsi umani || 2.416 || 2.416 || 2.416 || 2.416 || 2.416 || || || 12.080 Nefqiet amministrattivi oħrajn || 0.120 || 0.120 || 0.120 || 0.120 || 0.120 || || || 0.600 Subtotal tal-INTESTATURA 5 tal-QFP || 2.536 || 2.536 || 2.536 || 2.536 || 2.536 || || || 12.680 Barra mill-INTESTATURA 5 tal-QFP[73] || || || || || || || || Riżorsi umani || || || || || || || || Nefqiet oħrajn ta' natura amministrattiva || || || || || || || || Subtotal barra mill-INTESTATURA 5 tal-QFP || || || || || || || || TOTAL || 2.536 || 2.536 || 2.536 || 2.536 || 2.536 || || || 12.680 L-approprjazzjonijiet tar-riżorsi umani meħtieġa se jiġu ssodisfati mill-approprjazzjonijiet tad-DĠ li diġà huma assenjati bil-ġestjoni tal-azzjoni u/jew ġew allokati mill-ġdid fid-DĠ, flimkien, jekk ikun meħtieġ, ma’ kwalunkwe allokazzjoni addizzjonali li tista' tingħata lid-DĠ ta' ġestjoni skont il-proċedura ta' allokazzjoni annwali u fid-dawl tar-restrizzjonijiet baġitarji. 3.2.3.2. Rekwiżiti stmati ta' riżorsi umani – ¨ Il-proposta/inizjattiva ma teħtieġ l-ebda użu ta' riżorsi umani. – ü Il-proposta/inizjattiva teħtieġ l-użu ta’ riżorsi umani, kif spjegat hawn taħt: Stima li trid tiġi espressa f'unitajiet ekwivalenti għal full-time || || 2016 || 2017 || 2018 || 2019 || 2020 || || || Total ||  Karigi fil-pjan ta' stabbiliment (uffiċjali u persunal temporanju) || || || XX 01 01 01 (Kwartieri ġenerali u l-Uffiċċji tar-Rappreżentanza tal-Kummissjoni) — AD || 10 || 10 || 10 || 10 || 10 || || || 10 || XX 01 01 01 (Kwartieri ġenerali u l-Uffiċċji tar-Rappreżentanza tal-Kummissjoni) — AST || 4 || 4 || 4 || 4 || 4 || || || 4 || XX 01 01 01 (Kwartieri ġenerali u l-Uffiċċji tar-Rappreżentanza tal-Kummissjoni) — AST/SC || 2 || 2 || 2 || 2 || 2 || || || 2 || XX 01 01 02 (Delegazzjonijiet) || || || || || || || || || XX 01 05 01 (Riċerka indiretta) || || || || || || || || || 10 01 05 01 (Riċerka diretta) || || || || || || || ||  Persunal estern (f’unità Ekwivalenti għal Full Time: FTE)[74] || || XX 01 02 01 (CA, SNE, INT mill-“pakkett globali’) — SNE || 3 || 3 || 3 || 3 || 3 || || || 3 || XX 01 02 01 (CA, SNE, INT mill-“pakkett globali’) — CA || 1 || 1 || 1 || 1 || 1 || || || 1 || XX 01 02 02 (CA, LA, SNE, INT u JED fid-delegazzjonijiet) || || || || || || || || || XX 01 04 yy[75] || - fil-Kwartieri Ġenerali || || || || || || || || || - Delegazzjonijiet || || || || || || || || || || XX 01 05 02 (CA, SNE, INT — Riċerka indiretta) || || || || || || || || || 10 01 05 02 (CA, INT, SNE — Riċerka diretta) || || || || || || || || || Intestaturi baġitarji oħrajn (speċifika) || || || || || || || || || TOTAL || 20 || 20 || 20 || 20 || 20 || || || 20 XX hija l-qasam ta' politika jew titolu baġitarju kkonċernat Ir-riżorsi umani meħtieġa se jiġu ssodisfati mill-persunal tad-DĠ li diġà huma assenjati bil-ġestjoni tal-azzjoni u/jew ġew allokati mill-ġdid fid-DĠ, flimkien, jekk ikun meħtieġ, ma’ kwalunkwe allokazzjoni addizzjonali li tista' tingħata lid-DĠ ta' ġestjoni skont il-proċedura ta' allokazzjoni annwali u fid-dawl tar-restrizzjonijiet baġitarji. Deskrizzjoni tal-kompiti li jridu jitwettqu: Uffiċjali u persunal temporanju || Il-karigi ta' AD ikopru l-ġestjoni reali tal-Programm: it-tfassil tal-Programm ta' ħidma, il-ġestjoni tal-baġit, il-ġestjoni tas-sejħiet pubbliċi għall-offerti assoċjati mal-eżekuzzjoni tal-Programm, il-ġestjoni tal-kuntratt assoċjat mal-eżekuzzjoni tal-Programm, is-segwitu tal-proġetti, il-kuntatti mas-servizzi tal-Kummissjoni u l-esperti tal-Istati Membri, l-organizzazzjoni tal-laqgħat mal-esperti, il-gruppi ta' ħidma u l-konferenzi. Il-kap tal-unità huwa inkluż ukoll. Il-karigi ta' AST u AST/SC jipprovdu appoġġ fl-oqsma li ġejjin: - Kompiti ta' segretarjat, organizzazzjoni tal-missjonijiet (żewġ persuni); - Ġestjoni tal-baġit, sejħiet għall-offerti, kuntratti u ħlas tal-fatturi (żewġ persuni); - Tixrid tal-informazzjoni u komunikazzjoni (żewġ persuni); - Loġistika: organizzazzjoni tal-laqgħat u l-gruppi ta' ħidma, stediniet lill-esperti, rimbors tal-esperti, ġestjoni tad-dokumenti (persuna waħda). Persunal estern || Il-karigi END jappoġġaw il-ġestjoni reali tal-Programm, u jikkumplimentaw il-karigi AD l-aktar fl-oqsma relatati mal-koordinazzjoni mal-Istati Membri, is-segwitu tal-proġetti u l-organizzazzjoni tal-laqgħat mal-esperti, il-gruppi ta' ħidma u l-konferenzi. Il-persunal kuntrattwali se jipprovdi appoġġ iddedikat għal (a) l-attivitajiet ta' tixrid u ta' użu tal-Programm u (b) il-ġestjoni reali ta' azzjonijiet speċifikati l-aktar fl-oqsma li jinvolvu servizzi oħrajn tal-Kummissjoni. 3.2.4. Kompatibbiltà mal-qafas finanzjarju pluriennali kurrenti – ü Il-proposta/inizjattiva hija kompatibbli mal-qafas finanzjarju pluriennali kurrenti. Il-proposta hija kompatibbli mal-qafas finanzjarju pluriennali eżistenti. – ¨ Il-proposta/inizjattiva se tinvolvi l-ipprogrammar mill-ġdid tal-intestatura rilevanti fil-qafas finanzjarju pluriennali. Spjega l-ipprogrammar mill-ġdid meħtieġ, billi tispeċifika l-intestaturi baġitarji kkonċernati u l-ammonti korrispondenti. – ¨ Il-proposta/inizjattiva teħtieġ l-applikazzjoni tal-istrument tal-flessibilità jew reviżjoni tal-qafas finanzjarju pluriennali[76]. Spjega l-ħtieġa, billi tispeċifika l-intestaturi baġitarji kkonċernati u l-ammonti korrispondenti. 3.2.5. Kontribuzzjonijiet minn partijiet terzi – Il-proposta/inizjattiva ma tipprovdi l-ebda kofinanzjament minn partijiet terzi. 3.3. Impatt stmat fuq id-dħul – ü Il-proposta/inizjattiva ma għandha l-ebda impatt finanzjarju fuq id-dħul. – ¨ Il-proposta/inizjattiva għandha l-impatt finanzjarju li ġej: ¨ fuq ir-riżorsi proprji ¨ fuq id-dħul mixxellanju miljuni ta' EUR (sa tliet ċifri wara l-punt deċimali) Intestatura baġitarja tad-dħul: || Approprjazzjonijiet disponibbli għas-sena finanzjarja kurrenti || L-impatt tal-proposta/inizjattiva[77] Sena N || Sena N+1 || Sena N+2 || Sena N+3 || Daħħal kemm hemm bżonn snin biex turi d-dewmien tal-impatt (ara l-punt 1.6) Artikolu …………. || || || || || || || || Għad-dħul “assenjat” mixxellanju, speċifika l-intestatura/i baġitarja/i tan-nefqa affetwata/i. Speċifika l-metodu għall-kalkolu tal-impatt fuq id-dħul. [1] http://ec.europa.eu/enterprise/policies/innovation/policy/public-sector-innovation/index_en.htm. [2] L-isħarriġ annwali dwar it-tkabbir 2013 tal-Kummissjoni, COM(2012) 750 finali, 28.11.2012. [3] Analiżi tal-Implimentazzjoni tal-Istrateġija Ewropea dwar l-Interoperabbiltà tal-2012, rapport dwar il-fatturi politiċi, soċjoekonomiċi u ġuridiċi. [4] Komunikazzjoni tal-Kummissjoni EWROPA 2020 Strateġija għal tkabbir intelliġenti, sostenibbli u inklussiv, COM 2010) 2020 finali, 3.3.2010. [5] Aġenda Diġitali għall-Ewropa, Komunikazzjoni mill-Kummissjoni lill-Parlament Ewropew, il-Kunsill, il-Kumitat Soċjali u Ekonomiku Ewropew u l-Kumitat tar-Reġjuni, COM(2010) 245 finali, 28.8.2010. [6] Lejn l-interoperabbiltà għas-servizzi pubbliċi Ewropej, Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Soċjali u Ekonomiku Ewropew u lill-Kumitat tar-Reġjuni, COM(2010) 744 finali, 16.12.2010. . [7] Kummissjoni elettronika 2012-15: It-twettiq ta' servizzi diġitali utentċentriċi, Komunikazzjoni minn VP Šefčovič lill-Kummissjoni, SEC(2012) 492 finali, 1.8.2012. [8] Id-Deċiżjoni 922/2009/KE tal-Parlament Ewropew u tal-Kunsill tas-16 ta' Settembru 2009 dwar soluzzjonijiet ta’ interoperabbiltà fl-amministrazzjonijiet pubbliċi Ewropej (ISA), ĠU L 260, 3,10,2009, p. 20. [9] Ir-Regolament (UE) Nru 1291/2013 tal-Parlament Ewropew u tal-Kunsill tal-11 ta' Diċembru 2013 li jistabbilixxi Orizzont 2020 - il-Programm Qafas għar-Riċerka u l-Innovazzjoni (2014-2020) u li jħassar id-Deċiżjoni Nru 1982/2006/KE (ĠU L 347, 20.12.2013, p. 104). [10] Ir-Regolament (UE) Nru 1316/2013 1316/2013/UE tal-Parlament Ewropew u tal-Kunsill tal-11 ta’ Diċembru 2013 li jistabbilix